2011R1233 — LT — 22.08.2013 — 001.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

EUROPOS PARLAMENTO IR TARYBOS REGLAMENTAS (ES) Nr. 1233/2011

2011 m. lapkričio 16 d.

dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB







EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 207 straipsnį, atsižvelgdami į Europos Komisijos pasiūlymą, laikydamiesi įprastos teisėkūros procedūros ( 1 ), kadangi: (1) eksporto kreditų agentūros (toliau – EKA), remdamos įmonių eksportą ir investicijas, papildo privačiojo sektoriaus užtikrinamas lėšas ir draudimą ir taip prisideda prie pasaulio prekybos vystymo. Sąjunga yra Ekonominio bendradarbiavimo ir plėtros organizacijos (toliau – EBPO) sudaryto Susitarimo dėl oficialiai remiamų eksporto kreditų (toliau – Susitarimas) šalis. Vadovaujantis dalyvių sudarytu Susitarimu reglamentuojamos finansinės sąlygos, kurias EKA gali pasiūlyti, siekdamos skatinti vienodas galimybes oficialiai remiamų eksporto kreditų srityje; (2) remiantis 2000 m. gruodžio 22 d. Tarybos sprendimu 2001/76/EB, keičiančiu 1978 m. balandžio 4 d. sprendimą dėl tam tikrų rekomendacijų taikymo oficialiai remiamam eksporto kreditavimui ( 2 ), ir 2000 m. gruodžio 22 d. Tarybos sprendimu 2001/77/EB dėl bendrojo susitarimo dėl projektų finansavimo iš oficialiai remiamo eksporto kreditų principų taikymo ( 3 ), Sąjungoje taikomos Susitarime nustatytos gairės ir specialios projektų finansavimo taisyklės; (3) remiantis Susitarimu ir vykdant EKA veiklą netiesiogiai prisidedama prie laisvos ir sąžiningos prekybos, taip pat prie įmonių, kurios kitu atveju turėtų mažiau galimybių naudotis privačiojo sektoriaus užtikrinamomis kredito paslaugomis, investicijų; (4) valstybės narės, rengdamos, vystydamos ir įgyvendindamos savo nacionalines eksporto kreditų sistemas ir prižiūrėdamos, kaip vykdoma veikla oficialiai remiamų eksporto kreditų srityje, turėtų vadovautis Sąjungos bendrosiomis išorės veiksmų nuostatomis, pvz., susijusiomis su demokratijos įtvirtinimu, pagarba žmogaus teisėms ir nuoseklia vystymosi politika, taip pat kova su klimato kaita; (5) Susitarimo dalyvės dalyvauja nenutrūkstamame procese, kurio tikslas – riboti rinkos iškraipymus ir užtikrinti vienodas sąlygas, kuriomis EKA reikalaujamos priemokos būtų grindžiamos rizika ir kurių turėtų pakakti ilgalaikėms veiklos išlaidoms ir nuostoliams padengti, remiantis Pasaulio prekybos organizacijos įpareigojimais. Kad būtų pasiektas šis tikslas, eksporto kreditų sistemos veikia skaidriai, o agentūros atitinkamai informuoja EBPO; (6) tinkamai nukreipus EKA teikiamus eksporto kreditus Sąjungos įmonėms, įskaitant mažąsias ir vidutines įmones (toliau – MVĮ), gali būti užtikrintos didesnės patekimo į rinką galimybės; (7) siekiant, kad Susitarimo dalyvėms ir valstybėms narėms būtų užtikrintos vienodos sąlygos, Susitarimo dalyvės ir Sąjungos valstybės narės susitarė atskleisti tam tikrą informaciją apie eksporto kreditus, kaip reikalaujama pagal EBPO ir Sąjungos skaidrumo taisykles; (8) Sąjunga taiko skaidrumo ir atskaitomybės priemones, kurios išdėstytos I priede; (9) atsižvelgdama į pasaulio rinkose suintensyvėjusią konkurenciją ir siekdama išvengti neigiamo poveikio Sąjungos įmonių konkurencingumui, Komisija, remdamasi valstybių narių suteiktu derybų įgaliojimu, turėtų paremti EBPO pastangas užmegzti ryšius su Susitarime nedalyvaujančiomis šalimis. Siekdama nustatyti visuotinius oficialiai remiamų eksporto kreditų standartus, Komisija turėtų rengti dvišales ir daugiašales derybas. Bendri standartai šioje srityje yra išankstinė sąlyga tam, kad būtų galima užtikrinti vienodas prekybos pasaulio mastu sąlygas; (10) nors EBPO šalys vadovaujasi Susitarimu, EBPO nepriklausančios šalys nėra Susitarimo dalyvės, o tai gali lemti konkurencinį pastarųjų šalių eksportuotojų pranašumą. Todėl šios šalys raginamos taikyti Susitarimą, kad būtų užtikrintos vienodos sąlygos, taip pat ir pasauliniu lygmeniu; (11) atsižvelgdamos į Sąjungos geresnio reglamentavimo politiką, kurios tikslas – supaprastinti ir pagerinti dabartinę reglamentavimo tvarką, Komisija ir valstybės narės, ateityje persvarstydamos Susitarimą, prireikus skirs dėmesio siekiui mažinti įmonių ir nacionalinių valdymo institucijų, įskaitant EKA, administracinę naštą; (12) Susitarimo dalyvės nusprendė iš dalies keisti ir racionalizuoti Susitarimą. Jos susitarė dėl pakeitimų, susijusių su patogesniu naudojimu, geresniu derėjimu su tam tikrais tarptautiniais reikalavimais ir didesnio skaidrumo siekimu, ypač šalių, kurios nėra Susitarimo dalyvės, atžvilgiu. Be to, Susitarimo dalyvės taip pat susitarė į Susitarimo tekstą įtraukti projektų finansavimo taisykles, nustatytas Sprendimu 2001/77/EB, ir eksporto kreditų laivams taisykles, nustatytas Tarybos sprendimu 2002/634/EB ( 4 ), iš dalies keičiančiu Sprendimą 2001/76/EB; (13) todėl reikėtų panaikinti iš dalies pakeistą Sprendimą 2001/76/EB ir jį pakeisti šiuo reglamentu su konsoliduotu ir peržiūrėtu Susitarimo tekstu, pateiktu priede, o Sprendimas 2001/77/EB turėtų būti panaikintas; (14) siekiant, kad Susitarime išdėstytų gairių pakeitimai, dėl kurių susitarė Susitarimo dalyvės, būtų sklandžiai ir greitai įtraukti į Sąjungos teisės aktus, Komisija prireikus turėtų priimti deleguotuosius aktus, reikalingus iš dalies pakeisti II priedui. Todėl pagal Sutarties dėl Europos Sąjungos veikimo 290 straipsnį Komisijai turėtų būti suteikti įgaliojimai priimti aktus, susijusius su gairių daliniais pakeitimais, dėl kurių yra susitarusios Susitarimo dalyvės. Ypač svarbu, kad Komisija parengiamųjų darbų metu tinkamai konsultuotųsi, įskaitant konsultacijas ekspertų lygiu. Ruošdama ir rengdama deleguotuosius aktus Komisija turėtų užtikrinti, kad susiję dokumentai būtų tuo pačiu metu tinkamai laiku persiųsti Europos Parlamentui ir Tarybai, kadangi: PRIĖMĖ ŠĮ REGLAMENTĄ:







1 straipsnis

Susitarimo taikymas

Susitarime dėl oficialiai remiamų eksporto kreditų (toliau – Susitarimas) nustatytos gairės taikomos Sąjungoje. Susitarimo tekstas pateikiamas šio reglamento priede.

2 straipsnis

Įgaliojimų delegavimas

Iš dalies pakeitus gaires, kaip susitarta Susitarimo dalyvių, Komisija, remdamasi 3 straipsniu, priima deleguotuosius aktus, susijusius su daliniu II priedo pakeitimu.

Jeigu iš dalies pakeitus gaires, kaip susitarta Susitarimo dalyvių, ir, savo ruožtu, iš dalies pakeitus II priedą dėl neišvengiamų skubos priežasčių iškyla tokia būtinybė, deleguotiesiems aktams, priimtiems pagal šį straipsnį, taikoma 4 straipsnyje numatyta procedūra.

3 straipsnis

Naudojimasis įgaliojimais

1. Komisijai suteikiami įgaliojimai priimti deleguotuosius aktus laikantis šiame straipsnyje nustatytų sąlygų.

2. Įgaliojimai priimti 2 straipsnyje nurodytus deleguotuosius aktus Komisijai suteikiami neribotam laikotarpiui nuo 2011 m. gruodžio 9 d.

3. Europos Parlamentas arba Taryba gali bet kuriuo metu atšaukti 2 straipsnyje nurodytų įgaliojimų suteikimą. Sprendimu dėl atšaukimo nutraukiamas tame sprendime nurodytų įgaliojimų suteikimas. Jis įsigalioja kitą dieną po sprendimo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų teisėtumui.

4. Kai tik Komisija priima deleguotąjį aktą, apie tai ji tuo pačiu metu praneša Europos Parlamentui ir Tarybai.

5. Pagal 2 straipsnį priimtas deleguotasis aktas įsigalioja tik tuomet, jeigu per du mėnesius nuo pranešimo apie jį Europos Parlamentui ir Tarybai dienos nei Europos Parlamentas, nei Taryba nepareiškė prieštaravimų, arba jeigu iki to laikotarpio pabaigos tiek Europos Parlamentas, tiek Taryba pranešė Komisijai, kad jie nepareikš prieštaravimų. Europos Parlamento arba Tarybos iniciatyva tas laikotarpis pratęsiamas dviem mėnesiams.

4 straipsnis

Skubos procedūra

1. Pagal šį straipsnį priimti deleguotieji aktai įsigalioja nedelsiant ir taikomi tol, kol pagal 2 dalį nepareiškiama prieštaravimų. Pranešime apie deleguotąjį aktą Europos Parlamentui ir Tarybai nurodomos skubos procedūros taikymo priežastys.

2. Europos Parlamentas arba Taryba gali pareikšti prieštaravimą dėl deleguotojo akto pagal 3 straipsnio 5 dalyje nurodytą procedūrą. Tokiu atveju Komisija nedelsdama panaikina aktą po pranešimo apie Europos Parlamento arba Tarybos sprendimą pareikšti prieštaravimą.

5 straipsnis

Skaidrumas ir atskaitomybė

Sąjungoje taikytinos skaidrumo ir atskaitomybės priemonės nustatytos I priede.

6 straipsnis

Panaikinimas

Sprendimai 2001/76/EB ir 2001/77/EB panaikinami.

7 straipsnis

Įsigaliojimas

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse.









I PRIEDAS

1. Nedarydama poveikio valstybių narių institucijų, vykdančių nacionalinių eksporto kreditų programų stebėseną, išimtinėms teisėms, kiekviena valstybė narė, siekdama skatinti skaidrumą Sąjungos lygmeniu, pateikia Komisijai metinę veiklos ataskaitą. Valstybės narės, vadovaudamosi savo nacionalinės teisės sistemos nuostatomis, informuoja apie turtą ir įsipareigojimus, sumokėtas išmokas ir kompensacijas, naujus įsipareigojimus, pozicijas ir priemokas. Jei dėl veiklos, susijusios su oficialiai remiamais eksporto kreditais, atsirastų nenumatytų įsipareigojimų, informacija apie tą veiklą įtraukiama į metinę veiklos ataskaitą.

2. Metinėje veiklos ataskaitoje valstybės narės apibūdina, kaip jų EKA vykdant veiklą oficialiai remiamų eksporto kreditų srityje atsižvelgiama į pavojų aplinkai, kuris gali lemti kitą susijusią riziką.

3. Komisija, remdamasi šia informacija, parengia Europos Parlamentui metinę apžvalgą, įskaitant vertinimą, kuriame būtų nurodyta, ar EKA atitinka Sąjungos tikslus ir įsipareigojimus.

4. Komisija, atsižvelgdama į savo kompetenciją ir įgaliojimą derėtis įvairiuose tarptautinio bendradarbiavimo forumuose, pateikia Europos Parlamentui metinę vykdytų derybų ataskaitą, kad būtų nustatyti visuotiniai standartai oficialiai remiamų eksporto kreditų srityje. Remiantis šio reglamento taikymo sritimi, pirmasis atskaitomybės laikotarpis aprėpia 2011 m.

▼M1









II PRIEDAS

TURINYS I SKYRIUS. BENDROSIOS NUOSTATOS 1. TIKSLAS 2. STATUSAS 3. DALYVĖS 4. ŠALIMS, KURIOS NĖRA DALYVĖS, TEIKIAMA INFORMACIJA 5. TAIKYMO SRITIS 6. SEKTORIŲ SUSITARIMAI 7. PROJEKTŲ FINANSAVIMAS 8. PASITRAUKIMAS 9. STEBĖSENA II SKYRIUS. EKSPORTO KREDITŲ TERMINAI IR FINANSINĖS SĄLYGOS 10. PRADINĖ ĮMOKA, DIDŽIAUSIA OFICIALI PARAMA IR VIETINĖS IŠLAIDOS 11. DIDŽIAUSIAS GRĄŽINIMO LAIKOTARPIS PAGAL ŠALIES KLASIFIKACIJĄ 12. DIDŽIAUSIAS GRĄŽINIMO LAIKOTARPIS 13. GRĄŽINIMO LAIKOTARPIS JĖGAINĖMS, KURIOS NĖRA BRANDUOLINĖS ELEKTRINĖS 14. PAGRINDINĖS SUMOS GRĄŽINIMAS IR PALŪKANŲ MOKĖJIMAS 15. PALŪKANOS, PRIEMOKOS IR KITI MOKESČIAI 16. EKSPORTO KREDITŲ GALIOJIMO TERMINAS 17. VEIKSMAI NUOSTOLIAMS IŠVENGTI ARBA JIEMS SUMAŽINTI IKI MAŽIAUSIO LYGIO 18. SUDERINIMAS 19. MINIMALIOS FIKSUOTOSIOS PALŪKANŲ NORMOS, TAIKOMOS TEIKIANT OFICIALIĄ FINANSINĘ PARAMĄ 20. CIRR NUSTATYMAS 21. CIRR GALIOJIMAS 22. CIRR TAIKYMAS 23. PRIEMOKA UŽ KREDITO RIZIKĄ 24. MINIMALIOS PRIEMOKOS UŽ KREDITO RIZIKĄ NORMOS 25. ŠALIŲ RIZIKOS KLASIFIKAVIMAS 26. VALSTYBĖS RIZIKOS VERTINIMAS 27. PIRKĖJO RIZIKOS KLASIFIKAVIMAS 28. DAUGIAŠALIŲ IR REGIONINIŲ INSTITUCIJŲ KLASIFIKAVIMAS 29. OFICIALIOS EKSPORTO KREDITAVIMO PARAMOS PROCENTINĖ DALIS IR KOKYBĖ 30. ŠALIES RIZIKOS MAŽINIMO PRIEMONĖS 31. PIRKĖJO RIZIKOS KREDITO PAPILDYMAS 32. MINIMALIŲ PRIEMOKOS NORMŲ GALIOJIMO PERŽIŪRA PAGAL KREDITO RIZIKĄ III SKYRIUS. SĄLYGOTOSIOS PAGALBOS NUOSTATOS 33. BENDRIEJI PRINCIPAI 34. SĄLYGOTOSIOS PAGALBOS FORMOS 35. SUSIETAS FINANSAVIMAS 36. ŠALIES TINKAMUMAS GAUTI SĄLYGOTĄJĄ PAGALBĄ 37. PROJEKTO TINKAMUMAS GAUTI SĄLYGOTĄJĄ PAGALBĄ 38. MINIMALI LENGVATŲ DALIS 39. ŠALIES AR PROJEKTO TINKAMUMO GAUTI SĄLYGOTĄJĄ PAGALBĄ NUOSTATŲ NETAIKYMAS 40. SĄLYGOTOSIOS PAGALBOS LENGVATŲ DALIES SKAIČIAVIMAS 41. SĄLYGOTOSIOS PAGALBOS GALIOJIMO TERMINAS 42. SUDERINIMAS IV SKYRIUS. VEIKIMO BŪDAS 1 SKIRSNIS. BENDROSIOS EKSPORTO KREDITŲ IR SU PREKYBA SUSIJUSIOS PAGALBOS NUOSTATOS 43. PRANEŠIMAI 44. INFORMACIJA APIE OFICIALIĄ PARAMĄ 45. SUDERINIMO TVARKA 46. SPECIALIOS KONSULTACIJOS 2 SKIRSNIS. PRANEŠIMŲ APIE EKSPORTO KREDITUS TVARKA 47. IŠANKSTINIS PRANEŠIMAS SU APTARIMU 48. IŠANKSTINIS PRANEŠIMAS 3 SKIRSNIS. PRANEŠIMŲ APIE PAGALBĄ, SUSIJUSIĄ SU PREKYBA, TVARKA 49. IŠANKSTINIS PRANEŠIMAS 50. SKUBUS PRANEŠIMAS 4 SKIRSNIS. KONSULTACIJŲ DĖL SĄLYGOTOSIOS PAGALBOS TVARKA 51. KONSULTACIJŲ TIKSLAS 52. KONSULTACIJŲ APIMTIS IR LAIKAS 53. KONSULTACIJŲ REZULTATAI 5 SKIRSNIS. INFORMACIJA APIE EKSPORTO KREDITUS IR SU PREKYBA SUSIJUSIĄ PAGALBĄ TVARKA 54. KONTAKTINIAI CENTRAI 55. PAKLAUSIMAI 56. ATSAKYMAI 57. PRIVAČIOS KONSULTACIJOS 58. BENDRŲJŲ LINIJŲ TVARKA IR FORMA 59. ATSAKYMAI Į BENDROSIOS LINIJOS PASIŪLYMUS 60. BENDRŲJŲ LINIJŲ PRIĖMIMAS 61. NESUTARIMAS DĖL BENDRŲJŲ LINIJŲ 62. BENDROSIOS LINIJOS ĮSIGALIOJIMO DATA 63. BENDRŲJŲ LINIJŲ GALIOJIMAS 6 SKIRSNIS. TAIKOMOS PRANEŠIMO APIE MINIMALIAS PALŪKANŲ NORMAS (CIRR) NUOSTATOS 64. MINIMALIŲ PALŪKANŲ NORMŲ PRANEŠIMAS 65. PALŪKANŲ NORMŲ TAIKYMO ĮSIGALIOJIMO DATA 66. SKUBŪS PALŪKANŲ NORMŲ PAKEITIMAI 7 SKIRSNIS. PERŽIŪROS 67. REGULIARI SUSITARIMO PERŽIŪRA 68. MINIMALIŲ PALŪKANŲ NORMŲ PERŽIŪRA 69. MINIMALIŲ PRIEMOKŲ NORMŲ PERŽIŪRA IR SUSIJĘ KLAUSIMAI I PRIEDAS. SEKTORIŲ SUSITARIMAS DĖL EKSPORTO KREDITŲ LAIVAMS II PRIEDAS. SEKTORIŲ SUSITARIMAS DĖL EKSPORTO KREDITŲ BRANDUOLINĖMS ELEKTRINĖMS III PRIEDAS. SEKTORIŲ SUSITARIMAS DĖL EKSPORTO KREDITŲ CIVILINIAMS ORLAIVIAMS IV PRIEDAS. SEKTORIŲ SUSITARIMAS DĖL EKSPORTO KREDITŲ ATSINAUJINANTIESIEMS ENERGIJOS ŠALTINIAMS, KLIMATO KAITOS ŠVELNINIMUI IR VANDENS PROJEKTAMS V PRIEDAS. PRANEŠIMUOSE PATEIKIAMA INFORMACIJA VI PRIEDAS. MINIMALIŲ PRIEMOKŲ NORMŲ SKAIČIAVIMAS VII PRIEDAS. TREČIOSIOS ŠALIES GRĄŽINIMO GARANTIJOS TAIKYMO IR DAUGIAŠALIŲ AR REGIONINIŲ INSTITUCIJŲ KLASIFIKAVIMO KRITERIJAI IR SĄLYGOS VIII PRIEDAS. ŠALIES RIZIKOS MAŽINIMO PRIEMONIŲ IR PIRKĖJO RIZIKOS KREDITO PAPILDYMŲ TAIKYMO KRITERIJAI IR SĄLYGOS IX PRIEDAS. KONTROLINIS PLĖTROS KOKYBĖS SĄRAŠAS X PRIEDAS. PROJEKTŲ FINANSAVIMO SANDORIAMS TAIKYTINI TERMINAI IR SĄLYGOS XI PRIEDAS. SĄVOKŲ APIBRĖŽTYS XII PRIEDAS. PIRKĖJO RIZIKOS KATEGORIJŲ KOKYBINIS APRAŠYMAS XIII PRIEDAS. RINKOS LYGINAMIEJI DYDŽIAI SANDORIAMS NULINĖS KATEGORIJOS ŠALYSE

I SKYRIUS.

BENDROSIOS NUOSTATOS

1. TIKSLAS

a) Pagrindinis Susitarimo dėl oficialiai remiamų eksporto kreditų (toliau šiame dokumente – susitarimas) tikslas – sukurti tinkamo oficialiai remiamų eksporto kreditų naudojimo sistemą.

b) Susitarimu siekiama sudaryti vienodas oficialios paramos sąlygas, kaip apibrėžta 5 straipsnio a dalyje, kad būtų skatinama eksportuojamų prekių ir paslaugų kokybe bei kainomis, o ne palankiausiais oficialiai remiamais terminais ir finansinėmis sąlygomis pagrįsta eksportuotojų konkurencija.

2. STATUSAS

Ekonominio bendradarbiavimo ir plėtros organizacijos (toliau – EBPO) parengtas susitarimas įsigaliojo 1978 m. balandžio mėn., jo galiojimas neribotas. Šis susitarimas – vadinamasis jo dalyvių džentelmeniškas susitarimas. Tai ne EBPO aktas ( 5 ), nors jam teikiama administracinė EBPO sekretoriato (toliau – sekretoriatas) parama.

3. DALYVĖS

Šiuo metu susitarimo dalyvės yra šios: Australija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija ir Jungtinės Amerikos Valstijos. Dabartinės dalyvės gali pakviesti kitas EBPO nares ir ne nares tapti susitarimo dalyvėmis.

4. ŠALIMS, KURIOS NĖRA DALYVĖS, TEIKIAMA INFORMACIJA

a) Dalyvės įsipareigoja dalytis informacija su šalimis, kurios nėra dalyvės, apie pranešimus dėl oficialios paramos, kaip apibrėžta 5 straipsnio a dalyje.

b) Dalyvė pagal abipusiškumo principą konkurencijos sąlygomis vienodai atsako tiek į šalies, kuri nėra dalyvė, tiek į dalyvės prašymą dėl jos siūlomos oficialios paramos terminų ir finansinių sąlygų.

5. TAIKYMO SRITIS

Susitarimas taikomas visai oficialiai valstybės ar valstybės vardu teikiamai prekių ir (arba) paslaugų eksporto paramai, įskaitant finansinę nuomą, kurios grąžinimo terminai yra dveji ar daugiau metų.

a) Oficiali parama gali būti teikiama įvairiais būdais: 1) eksporto kredito garantija arba draudimas (grynasis draudimas); 2) oficiali finansavimo parama: — tiesioginis kreditavimas (finansavimas) ir refinansavimas arba — palūkanų normų subsidijos; 3) bet kuris pirmiau minėtų būdų derinys.

b) Susitarimas taikomas sąlygotosios pagalbos forma teikiamai oficialiai paramai; IV skyriuje apibrėžtas veikimo būdas taip pat taikomas su prekyba susijusiai nesąlygotosios pagalbos forma teikiamai oficialiai paramai.

c) Susitarimas netaikomas karo technikos ir pagrindinių žemės ūkio prekių eksportui.

d) Oficiali parama neteikiama, jei yra akivaizdžių įrodymų, kad sutartis su pirkėju buvo sudaryta šalyje, kuri nėra galutinė prekių pristatymo vieta, ypač kai tuo norima užsitikrinti palankesnes kredito grąžinimo sąlygas.

6. SEKTORIŲ SUSITARIMAI

a) Susitarimą sudaro šie sektorių susitarimai dėl: — laivų (I priedas); — branduolinių elektrinių (II priedas); — civilinių orlaivių (III priedas); — atsinaujinančiųjų energijos šaltinių ir vandens projektų (IV priedas).

c) Sektorių susitarimo dalyvė gali taikyti jo nuostatas dėl oficialios paramos prekių ir (arba) paslaugų, kurioms taikomas tas susitarimas, eksportui. Jei sektorių susitarime nėra atitinkamos susitarimo nuostatos, sektorių susitarimo dalyvė taiko susitarimo nuostatą.

7. PROJEKTŲ FINANSAVIMAS

a) Dalyvės prekių ir (arba) paslaugų eksporto sandoriuose, kurie atitinka X priedo 1 priedėlyje išdėstytus kriterijus, gali taikyti X priede apibrėžtus terminus ir sąlygas.

b) a dalis taikoma prekių ir paslaugų, kurioms taikomas Sektorių susitarimas dėl eksporto kreditų branduolinėms elektrinėms ir Sektorių susitarimas dėl eksporto kreditų atsinaujinantiesiems energijos šaltiniams ir vandens projektams, eksportui.

c) a dalis netaikoma prekių ir paslaugų, kurioms taikomas Sektorių susitarimas dėl eksporto kreditų civiliniams orlaiviams arba Sektorių susitarimas dėl eksporto kreditų laivams, eksportui.

8. PASITRAUKIMAS

Susitarimo dalyvė gali pasitraukti apie tai raštu pranešdama sekretoriatui greitojo ryšio priemonėmis, pvz., pasinaudodama EBPO internetine informacine sistema (OLIS). Pasitraukimas įsigalioja po 180 kalendorinių dienų nuo tos dienos, kai sekretoriatas gauna tokį pranešimą.

9. STEBĖSENA

Sekretoriatas stebi susitarimo įgyvendinimą.

II SKYRIUS.

EKSPORTO KREDITŲ TERMINAI IR FINANSINĖS SĄLYGOS

Eksporto kreditų terminai ir finansinės sąlygos – visos šiame skyriuje išdėstytos nuostatos, kurios yra tarpusavyje susijusios.

Susitarime apibrėžti terminų ir sąlygų, kurie gali būti oficialiai remiami, apribojimai. Dalyvės pripažįsta, kad paprastai tam tikriems prekybos ar pramonės sektoriams taikomi griežtesni nei susitarimo terminai ir finansinės sąlygos. Dalyvės toliau laikosi tokių įprastų terminų ir finansinių sąlygų, ypač principo, jog grąžinimo terminai neturi viršyti prekių tinkamumo naudoti termino.

10. PRADINĖ ĮMOKA, DIDŽIAUSIA OFICIALI PARAMA IR VIETINĖS IŠLAIDOS

a) Dalyvės reikalauja, kad oficialios paramos objektu esančių prekių ir paslaugų pirkėjų pradinė įmoka būtų mažiausiai 15 proc. eksporto sutarties vertės kredito pradžioje arba iki jos, kaip apibrėžta XI priede. Norint apskaičiuoti pradinę įmoką, eksporto sutarties vertę galima proporcingai sumažinti, jei sandoris sudaromas dėl trečiosios šalies prekių ir paslaugų, kurioms neteikiama oficiali parama. Leidžiama finansuoti (apdrausti) 100 proc. priemokos sumos. Priemoka gali būti įtraukta arba neįtraukta į eksporto sutarties vertę. Po kredito pradžios mokami pasiliktieji mokėjimai šiuo atveju nėra pradinė įmoka.

b) Oficiali parama tokiai pradinei įmokai gali būti teikiama tik kaip draudimas ar garantija nuo įprastų rizikų iki kredito pradžios.

c) Išskyrus b ir d dalyse numatytas nuostatas, dalyvės neteikia oficialios paramos, jei ji viršija 85 proc. eksporto sutarties vertės, įskaitant trečiųjų šalių prekes ir paslaugas, bet neįtraukiant vietinių išlaidų.

d) Dalyvės gali teikti oficialią paramą vietinėms išlaidoms, jeigu: 1) oficiali parama vietinėms išlaidoms neviršija 30 proc. eksporto sutarties vertės; 2) oficiali parama vietinėms išlaidoms neteikiama palankesnėmis (mažiau ribojančiomis) sąlygomis už sutartąsias susijusiam eksportui sąlygas; 3) jei oficiali parama vietinėms išlaidoms viršija 15 proc. eksporto sutarties vertės, tokia oficiali parama teikiama pagal 48 straipsnį gavus išankstinį pranešimą, kuriame nurodytas remiamų vietinių išlaidų pobūdis.

11. DIDŽIAUSIAS GRĄŽINIMO LAIKOTARPIS PAGAL ŠALIES KLASIFIKACIJĄ

a) I kategorijos šalys yra dideles pajamas gaunančios ( 6 ) EBPO šalys. Visos kitos šalys priskiriamos II kategorijai.

b) Klasifikuojant šalis taikomi toliau nurodyti veiklos kriterijai ir tvarka. 1) Remiantis šiuo susitarimu, šalys klasifikuojamos pagal vienam gyventojui tenkančias bendrąsias nacionalines pajamas (toliau – BNP), Pasaulio banko apskaičiuotas siekiant sudaryti besiskolinančių šalių Pasaulio banko klasifikaciją. 2) Kai Pasaulio bankas neturi pakankamai informacijos, kad paskelbtų duomenis apie BNP vienam gyventojui, jo prašoma apskaičiuoti, ar aptariamosios šalies BNP vienam gyventojui viršija dabartinę ribą ar yra už ją mažesnės. Ta šalis klasifikuojama pagal apskaičiuotą rezultatą, nebent dalyvės susitaria veikti kitaip. 3) Jei pagal 11 straipsnio a dalį pakeičiama šalies klasifikacija, toks pakeitimas įsigalioja praėjus dviem savaitėms nuo tos dienos, kai sekretoriatas visoms dalyvėms išsiunčia Pasaulio banko išvadas pagal pirmiau minėtus duomenis. 4) Tais atvejais, kai Pasaulio bankas patikslina skaičius, pagal susitarimą į tokį patikslinimą neatsižvelgiama. Vis dėlto šalies klasifikaciją galima pakeisti laikantis bendrosios linijos, o dalyvės pritartų pakeitimui dėl klaidingų ir praleistų skaičių, nustatytų vėliau tais pačiais kalendoriniais metais, kuriais sekretoriatas tuos skaičius išplatino pirmą kartą.

c) Šalies kategorija keičiama tik tada, jei Pasaulio banko nustatyta jos kategorija nekinta dvejus metus iš eilės.

12. DIDŽIAUSIAS GRĄŽINIMO LAIKOTARPIS

Nepažeidžiant 13 straipsnio, didžiausias grąžinimo laikotarpis keičiasi pagal paskirties šalies klasifikaciją, nustatytą remiantis 11 straipsnio kriterijais.

a) I kategorijos šalims didžiausias grąžinimo laikotarpis yra penkeri metai, esant galimybei susitarti dėl aštuonerių su puse metų, jei laikomasi 48 straipsnyje nustatytos išankstinių pranešimų tvarkos.

b) II kategorijos šalims didžiausias grąžinimo laikotarpis yra dešimt metų.

c) Jei sutartis taikoma daugiau negu vienai paskirties šaliai, dalyvės turėtų sudaryti bendrąją liniją 58–63 straipsniuose nustatyta tvarka, kad susitartų dėl atitinkamų laikotarpių.

13. GRĄŽINIMO LAIKOTARPIS JĖGAINĖMS, KURIOS NĖRA BRANDUOLINĖS ELEKTRINĖS

a) Jėgainėms, kurios nėra branduolinės elektrinės, didžiausias grąžinimo laikotarpis yra dvylika metų. Jei dalyvė ketina remti ilgesnį nei 12 straipsnyje nurodytą grąžinimo laikotarpį, ji iš anksto apie tai praneša 48 straipsnyje nustatyta tvarka.

b) Jėgainės, kurios nėra branduolinės elektrinės – visos jėgainės ar jų dalys, naudojančios ne branduolinį kurą, jas sudaro visi blokai, įrenginiai, medžiagos ir paslaugos (įskaitant personalo mokymą), tiesiogiai reikalingi tokioms jėgainėms statyti ir eksploatuoti. Joms nepriskiriama tai, už ką paprastai atsakingas pirkėjas, tiksliau sąnaudos, susijusios su žemės užstatymu, keliais, statybininkų miesteliais, elektros linijomis, skirstymo stotimi ir vandens tiekimo įrenginiais, kurie nėra jėgainėje, taip pat sąnaudos, atsirandančios pirkėjo šalyje dėl oficialaus patvirtinimo tvarkos (pvz., statybvietės leidimas, statybos leidimas, kuro pakrovimo leidimas), išskyrus: 1) kai skirstymo stoties pirkėjas yra tas pats subjektas kaip ir jėgainės pirkėjas – tuomet didžiausias grąžinimo laikotarpis pirminei skirstymo stočiai yra toks pats kaip ir jėgainei, kuri nėra branduolinė elektrinė (t. y. dvylika metų), ir 2) didžiausias grąžinimo laikotarpis pastotėms, transformatoriams ir perdavimo linijoms, kurių minimali įtampos riba yra 100 kv, yra toks pats kaip ir jėgainei, kuri nėra branduolinė elektrinė.

14. PAGRINDINĖS SUMOS GRĄŽINIMAS IR PALŪKANŲ MOKĖJIMAS

a) Pagrindinė eksporto kredito suma grąžinama lygiomis dalimis.

b) Pagrindinė eksporto kredito suma grąžinama ir palūkanos mokamos ne rečiau kaip kas šešis mėnesius, pirmąją pagrindinės sumos ir palūkanų įmoką sumokant ne vėliau kaip po šešių mėnesių nuo kredito pradžios.

c) Nuomos sandorių atveju pagrindinė eksporto kreditų suma gali būti grąžinama lygiomis dalimis kartu su palūkanomis vietoj pagrindinės sumos grąžinimo lygiomis dalimis, kaip nurodyta a dalyje.

d) Išskirtinėmis ir tinkamai pagrįstomis sąlygomis eksporto kreditai gali būti teikiami kitomis nei a–c dalyse išdėstytomis sąlygomis. Tokios paramos teikimas grindžiamas tuo, kad skolininkas negauna lėšų ir negali laikytis kredito grąžinimo lygiomis dalimis kas šešis mėnesius grafiko, ir atitinka šiuos kriterijus: 1) viena ar kelios pagrindinės sumos grąžinimo įmokos per šešis mėnesius neviršija 25 proc. pagrindinės kredito sumos; 2) pagrindinė kredito suma grąžinama ne rečiau kaip kas dvylika mėnesių. Pirmoji pagrindinės sumos grąžinimo įmoka sumokama ne vėliau kaip po dvylikos mėnesių nuo kredito pradžios, o praėjus tokiam laikotarpiui grąžinama ne mažiau kaip 2 proc. pagrindinės kredito sumos; 3) palūkanos mokamos ne rečiau kaip kas dvylika mėnesių, pirmąją įmoką sumokant ne vėliau kaip per šešis mėnesius nuo kredito pradžios; 4) didžiausia leistina vidutinė grąžinimo laikotarpio svertinė trukmė neturi būti ilgesnė kaip: — sandoriuose su valstybiniais pirkėjais (arba jei suteikiama valstybės grąžinimo garantija): ketveri su puse metų I kategorijos šalims ir penkeri metai bei trys mėnesiai II kategorijos šalims; — sandoriuose su nevalstybiniais pirkėjais (ir be valstybės grąžinimo garantijos): penkeri metai I kategorijos šalims ir šešeri metai II kategorijos šalims; — nepažeidžiant pirmesnėse dviejose įtraukose išdėstytų nuostatų, sandoriuose dėl pagal 13 straipsnį teikiamos paramos jėgainėms, kurios nėra branduolinės elektrinės – šešeri metai ir trys mėnesiai; 5) pagal 48 straipsnį dalyvė iš anksto praneša priežastis, dėl kurių neteikia a–c dalyse nurodytos paramos.

e) Nuo kredito pradžios mokėtinos palūkanos nekapitalizuojamos.

15. PALŪKANOS, PRIEMOKOS IR KITI MOKESČIAI

a) Palūkanoms nepriskiriama: 1) visi priemokų ar kitų mokesčių mokėjimai, skirti apdrausti ar garantuoti tiekėjų arba finansinius kreditus; 2) visi kiti su eksporto kreditu susiję mokėjimai: bankų mokesčiai ar komisiniai, išskyrus metinius ar pusmetinius bankų mokesčius, mokėtinus per grąžinimo laikotarpį, ir 3) importuojančiosios šalies taikomi išskaitomi mokesčiai.

c) Jei oficiali parama teikiama tiesioginio kredito (finansavimo) ar refinansavimo būdu, priemoka gali būti pridėta prie nominaliosios palūkanų normos vertės arba mokama kaip atskiras mokestis. Dalyvėms abi šios dalys turi būti tiksliai apibrėžtos atskirai.

16. EKSPORTO KREDITŲ GALIOJIMO TERMINAS

Atskiro eksporto kredito ar kredito linijos terminai ir finansinės sąlygos, išskyrus 21 straipsnyje apibrėžtą komercinių palūkanų orientacinių normų (CIRR) galiojimo terminą, nustatomos ne ilgiau kaip šešiems mėnesiams iki galutinės įsipareigojimo datos.

17. VEIKSMAI NUOSTOLIAMS IŠVENGTI ARBA JIEMS SUMAŽINTI IKI MAŽIAUSIO LYGIO

Susitarimu nedraudžiama eksporto kreditavimo ar finansavimo įstaigoms susitarti dėl palankesnių terminų ir finansinių sąlygų negu numatytosios susitarime, jei tokio veiksmo imamasi paskyrus atlikti užsakymą pagal sutartį (jei eksporto kredito susitarimas ir papildomi dokumentai jau įsigaliojo) ir jei ketinama išvengti nuostolių ar juos sumažinti iki mažiausio lygio tik dėl galimų nemokėjimo atvejų ar mokėjimo reikalavimų.

18. SUDERINIMAS

Atsižvelgdama į tarptautinius dalyvės įsipareigojimus ir susitarimo tikslą, 45 straipsnyje nustatyta tvarka dalyvė gali suderinti terminus ir finansines sąlygas, pasiūlytus dalyvės ar šalies, kuri nėra dalyvė. Laikoma, kad pagal šį straipsnį numatyti terminai ir finansinės sąlygos atitinka I ir II skyrių ir, jei taikytina, I, II, III, IV ir X priedų nuostatas.

19. MINIMALIOS FIKSUOTOSIOS PALŪKANŲ NORMOS, TAIKOMOS TEIKIANT OFICIALIĄ FINANSINĘ PARAMĄ

a) Dalyvės, teikiančios oficialią finansinę paramą paskolų su fiksuotosiomis palūkanomis forma, taiko atitinkamas CIRR kaip minimalias palūkanų normas. CIRR – palūkanų normos, nustatomos pagal šiuos principus: 1) CIRR turėtų rodyti paskutines komercines skolinimo palūkanų normas atitinkamos valiutos šalies rinkoje; 2) CIRR turėtų būti labai panašios į šalies pirmos klasės paskolos gavėjams taikomą normą; 3) CIRR turėtų būti grindžiamos finansavimo su fiksuotosiomis palūkanomis suteikimo kaina; 4) CIRR neturėtų iškreipti šalies konkurencijos sąlygų ir 5) CIRR turėtų būti labai panašios į pirmos klasės užsienio paskolos gavėjams taikomą normą.

b) Oficialios finansavimo paramos teikimas neturi iš dalies ar visiškai padengti ar kompensuoti atitinkamos kredito rizikos priemokos, kurią reikia mokėti už negrąžinimo riziką pagal 23 straipsnio nuostatas.

20. CIRR NUSTATYMAS

a) Norėdama nustatyti CIRR, kiekviena dalyvė pradžioje savo nacionalinei valiutai pasirenka vieną iš šių dviejų bazinių palūkanų normų sistemų: 1) trejų metų vyriausybės obligacijų palūkanų normas, kurių grąžinimo laikotarpis yra iki penkerių metų imtinai, penkerių metų vyriausybės obligacijų palūkanų normas, kurių mokėjimo terminas yra daugiau nei penkeri metai ir iki aštuonerių su puse metų imtinai, ir septynerių metų vyriausybės obligacijų palūkanų normas, kurių mokėjimo terminas yra daugiau nei aštuoneri su puse metų, arba 2) visiems mokėjimo terminams penkerių metų vyriausybės obligacijų palūkanų normas. Dalyvės susitaria dėl bazinių palūkanų normų sistemos išimčių.

b) CIRR nustatomos kaip nekintama 100 bazinių punktų marža, viršijanti atitinkamas kiekvienos dalyvės bazinių palūkanų normas, nebent dalyvės susitaria kitaip.

c) Kitos dalyvės taiko nustatytą CIRR konkrečia valiuta, jei nusprendžia finansuoti ta valiuta.

d) Dalyvė gali keisti savo bazinės palūkanų normos sistemą, apie tai pranešdama prieš šešis mėnesius ir pasitarusi su kitomis dalyvėmis.

e) Dalyvė arba šalis, kuri nėra dalyvė, gali prašyti nustatyti pastarosios šalies valiutos CIRR. Pasitarę su suinteresuotąja šalimi, kuri nėra dalyvė, dalyvė arba sekretoriatas minėtos šalies vardu gali pateikti pasiūlymą dėl CIRR nustatymo ta valiuta, taikydami 58–63 straipsniuose nustatytą bendrosios linijos tvarką.

21. CIRR GALIOJIMAS

Sandoriui taikoma palūkanų norma nustatoma ne ilgesniam kaip 120 dienų laikotarpiui. Prie atitinkamos CIRR pridedama 20 bazinių punktų marža, jei oficialios finansavimo paramos terminai ir sąlygos nustatomi iki sutarties dienos.

22. CIRR TAIKYMAS

a) Jei oficiali parama teikiama paskoloms su kintamosiomis palūkanomis, bankai ir kitos finansų įstaigos negali visam paskolos laikotarpiui siūlyti mažesniosios iš šių dviejų normų: CIRR (galiojančios pradinės sutarties metu) arba trumpalaikės rinkos palūkanų normos.

b) Jei paskolos gavėjas savanoriškai anksčiau termino grąžina paskolą ar jos dalį, jis kompensuoja paramą suteikusiai valstybės institucijai visas išlaidas ir nuostolius, patirtus dėl tokio ankstyvo paskolos grąžinimo, įskaitant valstybės institucijos išlaidas, patirtas dėl ankstyvo grąžinimo pakeitus pajamų iš fiksuotosios palūkanų normos dalį.

23. PRIEMOKA UŽ KREDITO RIZIKĄ

Dalyvės nustato priemoką prie palūkanų už eksporto kreditų negrąžinimo riziką. Dalyvių nustatomos priemokų normos atitinka rizikos lygį, užtikrina konvergenciją ir nėra nepakankamos ilgalaikėms veiklos sąnaudoms ir nuostoliams padengti.

24. MINIMALIOS PRIEMOKOS UŽ KREDITO RIZIKĄ NORMOS

Dalyvės už kredito riziką taiko ne mažesnę nei minimalią priemokų normą (toliau – MPR).

a) Taikytina MPR yra nustatoma pagal šiuos veiksnius: — taikytina šalies rizikos klasifikacija; — rizikos terminas (t. y. rizikos perspektyva arba HOR); — skolininko pasirinkta pirkėjo rizikos kategorija; — draudimo nuo politinės ir komercinės rizikos procentinė dalis ir suteikto oficialiai remiamo eksporto kredito produkto kokybė; — bet kokia taikoma šalies rizikos mažinimo priemonė ir — bet koks pritaikytas pirkėjo rizikos kredito papildymas.

b) MPR išreiškiama kredito procentinėmis pagrindinės sumos vertės dalimis taip, tarsi priemokos būtų visiškai surenkamos pirmąją kredito dieną. MPR skaičiavimo išaiškinimas, įskaitant matematinę formulę, pateiktas VI priede.

c) Sandoriams, kuriuose dalyvauja 0 kategorijos šalių skolininkai, nėra MPR, o priemokos normos, kurias dalyvės taiko tokiems sandoriams, nustatomos kiekvienu atveju atskirai. Kad užtikrintų, jog priemokos normos, taikomos sandoriams, kuriuose dalyvauja 0 kategorijos šalių skolininkai, nemažintų privačios rinkos kainų, dalyvės laikosi tokios tvarkos: — atsižvelgdamos į galimybes gauti rinkos informacijos ir į pagrindinio sandorio savybes, dalyvės nustato taikytiną priemokos normą, remdamosi vienu ar daugiau XIII priede nustatytu kriterijumi ir pasirinkdamos tinkamiausiu (-iais) tam tikram sandoriui laikomą (-us) kriterijų (-us); — nepaisant pirmesnės dalies, jei rinkos informacija nėra svarbi dėl likvidumo ar kitų priežasčių, arba jei sandoris nėra didelis (kredito vertė neviršija 10 mln. specialiųjų skolinimosi teisių (SST)), dalyvės taiko ne mažesnę normą nei MPR, kuri atitinka tinkamą pirkėjo rizikos kategoriją 1 šalies rizikos kategorijoje; — laikinai ( 7 ) pagal 48 straipsnio a dalį dalyvės pateikia išankstinį pranešimą apie visus sandorius su 0 kategorijos šalies skolininku ir (arba) garantu, kurių kredito vertė viršija 10 mln. SST.

d) Iš esmės 7 kategorijos didžiausios rizikos šalims taikomos atitinkamos pridėtinės priemokų normos, viršijančios tai kategorijai nustatytas MPR. Šias pridėtines priemokų normas nustato oficialią paramą teikianti dalyvė.

e) Skaičiuojant sandorio MPR taikytina šalies rizikos klasifikacija yra skolininko šalies klasifikacija, o taikytina pirkėjo rizikos klasifikacija yra skolininko klasifikacija, nebent: — trečioji šalis visam kredito laikotarpiui suteikia neatšaukiamą, besąlyginę, paprašius suteikiamą, teisiškai galiojančią ir vykdytiną viso skolos grąžinimo įsipareigojimo garantiją pagal garantuojamą skolos sumą. Trečiosios šalies garantijos atveju dalyvė gali taikyti šalies, kurioje yra įsikūręs garantas, rizikos klasifikaciją ir garanto ( 8 ) pirkėjo rizikos kategoriją, arba — 28 straipsnyje nurodyta daugiašalė ar regioninė institucija veikia kaip paskolos gavėja arba kaip sandorio garantas – tokiu atveju taikytina šalies rizikos klasifikacija ir pirkėjo rizikos kategorija gali būti atitinkamos dalyvaujančios daugiašalės ar regioninės institucijos klasifikacija.

f) Kriterijai ir sąlygos, susiję su trečiosios šalies garantijos taikymu, 24 straipsnio e dalies pirmoje ir antroje įtraukose nurodytais atvejais yra pateikti VII priede.

g) MPR apskaičiuoti naudojama HOR formulė – pusė išmokėjimo termino sudėjus su visu grąžinimo laikotarpiu pagal įprastą eksporto kreditų grąžinimo tvarką, t. y. kredito lygiomis dalimis kas pusę metų ir palūkanų, susikaupusių per šešis mėnesius nuo kredito pradžios, grąžinimas. Eksporto kreditams, kuriems taikoma neįprasta grąžinimo tvarka, apskaičiuojamas lygiavertis grąžinimo laikotarpis (išreikštas mokėjimais lygiomis dalimis, kurie mokami kas šešis mėnesius), taikant tokią formulę: .

h) Dalyvė, pasirinkusi taikyti su trečiosios šalies garantu, kuris yra įsikūręs kitoje šalyje nei skolininkas, susijusią MPR, pagal 47 straipsnio a dalį pateikia išankstinį pranešimą. Dalyvė, pasirinkusi taikyti su daugiašalės ar regioninės institucijos, kuri veikia kaip garantas, susijusią MPR, pagal 48 straipsnio a dalį pateikia išankstinį pranešimą.

25. ŠALIŲ RIZIKOS KLASIFIKAVIMAS

Šalys klasifikuojamos pagal tai, ar jos gali grąžinti užsienio skolas (t. y. šalies kredito rizika).

a) Penkios šalies kredito rizikos dalys: — bendras grąžinimo moratoriumas, dėl kurio nusprendžia skolininko ir (arba) garanto šalies vyriausybė ar ta šalies įstaiga, per kurią atliekamas grąžinimas; — politiniai įvykiai ir (arba) ekonominiai sunkumai, kylantys už pranešančiosios šalies dalyvės ribų arba įstatyminės arba administracinės priemonės, kurių imamasi už pranešančiosios šalies dalyvės ribų ir kurios neleidžia pervesti už kreditą sumokėtų lėšų arba vilkina tokį pervedimą; — teisinės nuostatos, patvirtintos skolininko ir (arba) garanto šalyje, pagal kurias teigiama, kad vietine valiuta atliktas grąžinimas yra galiojantis skolos grąžinimas, nors dėl valiutų kursų svyravimų toks grąžinimas, jį konvertavus į kredito valiutą, nebepadengia skolos sumos lėšų pervedimo dieną; — bet kuri kita užsienio šalies vyriausybės priemonė ar sprendimas, neleidžiantis grąžinti kredito, ir — force majeure atvejai, vykstantys neatsižvelgiant į pranešančiąją šalį dalyvę: karas (įskaitant pilietinį karą), turto konfiskavimas, revoliucija, riaušės, pilietiniai neramumai, ciklonai, potvyniai, žemės drebėjimai, ugnikalnių išsiveržimai, potvynių bangos ir branduolinės avarijos.

b) Šalys priskiriamos vienai iš aštuonių šalies rizikos kategorijų (0–7). MPR yra nustatytos 1–7 kategorijoms, bet ne 0 kategorijai, nes šios kategorijos šalių rizikos lygis yra laikomas nedideliu. Su sandoriais 0 kategorijos šalyse susijusi kredito rizika daugiausia susijusi su skolininko ir (arba) garanto rizika.

c) Dideles pajamas gaunančios ( 9 ) EBPO ir euro zonos šalys priskiriamos 0 kategorijai. — Nustatant MPR, visos 0 kategorijai priskiriamos EBPO ar euro zonos šalys dėl didelių pajamų statuso toliau priskiriamos 0 kategorijai iki kol jų BNP nebesiekia didelių pajamų BNP ribos dvejus metus iš eilės – tuomet šalies kategorija turėtų būti peržiūrėta pagal 25 straipsnio d–f dalis. — Visos EBPO ar euro zonos šalys, kurios dvejus metus iš eilės viršija didelių pajamų ribą, iš esmės priskiriamos 0 kategorijai. Tokia kategorija įsigalioja iškart po sekretoriato pranešimo apie Pasaulio banko nustatytą šalies statusą. — Kitos šalys, kurių rizikos lygis vertinamas panašiai, taip pat gali būti priskiriamos 0 kategorijai.

d) Visos šalys, kurios pagal c dalį nepriskiriamos 0 kategorijai, skirstomos pagal šalių rizikos ( 10 ) klasifikavimo metodiką, kurią sudaro: — šalies rizikos vertinimo modelis (toliau – modelis), pagal kurį atliekamas kiekybinis šalies kredito rizikos vertinimas, kiekvienai šaliai grindžiamas trimis rizikos veiksnių grupėmis: dalyvių mokėjimų patirtimi, finansine padėtimi ir ekonomine padėtimi. Modelio metodiką sudaro skirtingi veiksmai, įskaitant visų trijų rizikos veiksnių grupių vertinimą ir rizikos veiksnių grupių derinimą bei lankstų vertinimą; — kokybinis modelio rezultatų vertinimas, atliekamas kiekvienai šaliai atskirai, kartu vertinant politinę riziką ir (arba) kitus rizikos veiksnius, į kuriuos modelyje visiškai ar iš dalies neatsižvelgiama. Prireikus dėl to gali tekti keisti įvertinimą pagal kiekybinį modelį, kad atsispindėtų galutinis šalies kredito rizikos įvertinimas.

e) Šalių rizikos klasifikacija nuolat stebima ir bent kartą per metus peržiūrima, o sekretoriatas nedelsdamas praneša apie šalių rizikos klasifikavimo metodikos pokyčius. Kai šalies kategorija keičiama žemesne ar aukštesne, dalyvės ne vėliau kaip per penkias darbo dienas nuo sekretoriato pranešimo apie kategorijos pakeitimą nustato MPR dydžio ar didesnes priemokų normas, siedamos jas su nauja šalies rizikos kategorija.

f) Šalių rizikos kategorijas skelbia sekretoriatas.

26. VALSTYBĖS RIZIKOS VERTINIMAS

a) Visų šalių, kurios pagal 25 straipsnio d dalį klasifikuojamos pagal šalies rizikos klasifikavimo metodiką, valstybės rizika vertinama norint išskirtinėmis aplinkybėmis nustatyti valstybių vyriausybes arba kitas valdžios institucijas, kurios: — nėra mažiausio rizikos lygio skolininkės šalyje ir — kurių kredito rizika yra gerokai didesnė nei šalies rizika.

b) 26 straipsnio a dalies kriterijus atitinkančios valstybių vyriausybės arba kitos valdžios institucijos nustatomos pagal dalyvių parengtą ir sutartą valstybės rizikos vertinimo metodiką.

c) 26 straipsnio a dalies kriterijus atitinkančių valstybių vyriausybių arba kitų valdžios institucijų sąrašas nuolat stebimas ir bent kartą per metus peržiūrimas, o sekretoriatas nedelsdamas praneša apie pasikeitimus, nustatytus remiantis valstybės rizikos vertinimo metodika.

d) Pagal 26 straipsnio b dalį nustatytų valstybių vyriausybių arba kitų valdžios institucijų sąrašą skelbia sekretoriatas.

27. PIRKĖJO RIZIKOS KLASIFIKAVIMAS

1–7 rizikos kategorijų šalių skolininkai ir, prireikus, garantai priskiriami vienai iš pirkėjo rizikos kategorijų, kurios buvo nustatytos atsižvelgiant į skolininko ir (arba) garanto šalį ( 11 ). Pirkėjo rizikos kategorijų, kurioms priskiriami skolininkai ir garantai, lentelė pateikta VI priede. Kokybinis pirkėjo rizikos kategorijų aprašymas pateiktas XII priede.

a) Pirkėjo rizikos klasifikacija pagrįsta dalyvės nustatytu skolininko ir (arba) garanto paskutiniu neapdraustu kredito reitingu.

b) Nepaisant 27 straipsnio a dalies, pagal susitarimo X priedo (Projektų finansavimas) terminus ir sąlygas remiami sandoriai ir sandoriai, kurių kredito vertė yra ne didesnė kaip 5 mln. SST, gali būti klasifikuojami sandorių pagrindu, t. y. pritaikius bet kuriuos pirkėjo rizikos kredito papildymus, tačiau tokiems sandoriams, neatsižvelgiant į jų klasifikaciją, negali būti taikomi diskontai dėl pirkėjo rizikos kreditų papildymo.

c) Valstybiniai skolininkai ir garantai priskiriami SOV/CC0 pirkėjo rizikos kategorijai.

d) Išimtiniais atvejais nevalstybiniai skolininkai ir garantai gali būti priskiriami „geresnei nei valstybinė“ (SOV+) pirkėjo rizikos kategorijai, ( 12 ) jei: — skolininkui ir (arba) garantui akredituota kredito reitingų agentūra (toliau – CRA) ( 13 ) skiria geresnį užsienio valiutos reitingą nei jo valstybės užsienio valiutos reitingas (kurį skiria ta pati CRA), arba — skolininkas ir (arba) garantas įsikūręs šalyje, kurioje valstybės rizika įvertinta kaip gerokai didesnė už šalies riziką.

e) Dalyviai pagal 48 straipsnio a dalį pateikia išankstinį pranešimą dėl sandorių: — su nevalstybiniu skolininku ir (arba) garantu, kai taikoma priemoka yra mažesnė už priemoką, nustatytą pagal CC1 pirkėjo rizikos kategoriją, t. y. CC0 arba SOV+; — su nevalstybiniu skolininku ir (arba) garantu, kurio kredito vertė didesnė nei 5 mln. SST, kai dalyvė įvertina akredituotos CRA nustatytą skolininko ir (arba) garanto pirkėjo rizikos reitingą ir šis įvertintas pirkėjo rizikos reitingas yra geresnis nei akredituotos CRA nustatytas reitingas ( 14 ).

f) Jei dėl konkretaus sandorio vyksta konkursas, pagal kurį skolininkas ir (arba) garantas konkuruojančių dalyvių priskirtas skirtingoms pirkėjo rizikos kategorijoms, konkuruojančios dalyvės siekia susitarti dėl bendros pirkėjo rizikos klasifikacijos. Jei nepavyksta susitarti dėl bendros klasifikacijos, aukštesnei pirkėjo rizikos kategorijai skolininką ir (arba) garantą priskyrusiai (-ioms) dalyvei (-ėms) nedraudžiama pritaikyti žemesnę pirkėjo rizikos kategoriją.

28. DAUGIAŠALIŲ IR REGIONINIŲ INSTITUCIJŲ KLASIFIKAVIMAS

Daugiašalės ir regioninės institucijos atitinkamai priskiriamos vienai iš aštuonių šalies rizikos kategorijų (0–7) ( 15 ), šis priskyrimas prireikus peržiūrimas. Tokias taikytinas kategorijas skelbia sekretoriatas.

29. OFICIALIOS EKSPORTO KREDITAVIMO PARAMOS PROCENTINĖ DALIS IR KOKYBĖ

MPR diferencijuojamos atsižvelgiant į skirtingą eksporto kreditavimo produktų kokybę ir procentinę dalyvių teikiamos paramos dalį, kaip apibrėžta VI priede. Diferencijavimas grindžiamas eksportuotojo požiūriu (t. y. kad būtų pašalintas konkurencinis poveikis, atsirandantis dėl skirtingos eksportuotojui (finansų įstaigai) pateikto produkto kokybės).

a) Eksporto kreditavimo produkto kokybė – jo kategorija (draudimas, garantija ar tiesioginis kreditavimas (finansavimas)), o draudžiant produktus ji rodo, ar reikalavimų laukimo termino metu (t. y. laikotarpiu nuo dienos, kai skolininkas turi sumokėti, ir nuo dienos, kai draudikas turi atlyginti išlaidas eksportuotojui ir (arba) finansų įstaigai) palūkanos dengiamos netaikant papildomo mokesčio.

b) Visi dalyvių turimi eksporto kreditavimo produktai skirstomi į tris kategorijas: — už standartą mažesnis produktas, t. y. draudimas nedengiant palūkanų reikalavimų laukimo termino metu ir draudimas dengiant palūkanas reikalavimų laukimo termino metu, taikant atitinkamą papildomą priemokos mokestį; — standartinis produktas, t. y. draudimas dengiant palūkanas reikalavimų laukimo termino metu be atitinkamo papildomo priemokos mokesčio ir tiesioginis kreditavimas (finansavimas), ir — už standartą didesnis produktas, t. y. garantijos.

30. ŠALIES RIZIKOS MAŽINIMO PRIEMONĖS

a) Dalyvės gali pasirinkti toliau išvardytas šalies rizikos mažinimo priemones, kurių konkretus taikymas aprašytas VIII priede: — užsienio ateities sandorių pinigų srautų sistema ir užsienio sąlyginio deponavimo sąskaita; — finansavimas vietine valiuta.

b) Dalyvė, taikanti MPR, kuri rodo, kad taikoma šalies rizikos mažinimo priemonė, pagal 47 straipsnio a dalį pateikia išankstinį pranešimą.

31. PIRKĖJO RIZIKOS KREDITO PAPILDYMAS

a) Dalyvės gali rinktis toliau išvardytus pirkėjo rizikos kredito papildymus (BRCE), kurie leidžia taikyti didesnį nei 0 kredito papildymo veiksnį (CEF): — sutarties pajamų ar gautinų sumų perdavimas; — turtu užtikrintas vertybinis popierius; — ilgalaikio turto vertybinis popierius; — sąlyginio deponavimo sąskaita.

b) BRCE ir didžiausių CEF verčių apibrėžtys pateikiamos VIII priede.

c) BRCE gali būti taikomi atskirai arba kartu su šiais apribojimais: — didžiausias CEF, kurį galima pasiekti taikant BRCE, yra 0,35; — viename sandoryje negalima kartu naudoti turtu užtikrinto vertybinio popieriaus ir ilgalaikio turto vertybinio popieriaus; — jei taikytina šalies rizikos kategorija pagerinta naudojant užsienio ateities sandorių srauto sistemą kartu su užsienio sąlyginio deponavimo sąskaita, negalima taikyti BRCE.

d) Dalyviai pagal 48 straipsnio a dalį pateikia išankstinį pranešimą dėl sandorių su nevalstybiniu skolininku ir (arba) garantu, kurio kredito vertė didesnė nei 5 mln. SST, kai BRCE naudojamas pritaikius didesnį nei 0 CEF.

32. MINIMALIŲ PRIEMOKOS NORMŲ GALIOJIMO PERŽIŪRA PAGAL KREDITO RIZIKĄ

a) Siekiant įvertinti MPR tinkamumą ir, prireikus, numatyti mažėjančius ar didėjančius pakeitimus, lygiagrečiai taikomos priemokos grįžtamojo ryšio priemonės (PFT), skirtos reguliariai stebėti ir keisti MPR.

b) PFT įvertina MPR tinkamumą atsižvelgiant į faktinę oficialius eksporto kreditus teikiančių institucijų patirtį ir privačios rinkos informaciją apie kredito rizikos kainą.

c) Išsami susitarimo taisyklių dėl priemokos visų aspektų peržiūra vykdoma ne vėliau kaip 2015 m. gruodžio 31 d.

III SKYRIUS.

SĄLYGOTOSIOS PAGALBOS NUOSTATOS

33. BENDRIEJI PRINCIPAI

a) Dalyvės susitaria dėl papildančios eksporto kreditavimo ir sąlygotosios pagalbos politikos. Eksporto kreditavimo politika turėtų būti grindžiama atvira konkurencija ir laisvu rinkos jėgų veikimu. Įgyvendinant sąlygotosios pagalbos politiką turėtų būti teikiami būtini išorės ištekliai šalims, sektoriams ar projektams, turintiems galimybę gauti nedidelį rinkos finansavimą arba jo negaunantiems. Sąlygotosios pagalbos politika turėtų užtikrinti geriausią pinigus atitinkančią vertę, sumažinti prekybos iškraipymus iki mažiausio lygio ir prisidėti prie plėtrai veiksmingo šių išteklių panaudojimo.

b) Susitarimo sąlygotosios pagalbos nuostatos netaikomos daugiašalių ar regioninių institucijų pagalbos programoms.

c) Šie principai nenulemia Pagalbos plėtrai komiteto (DAC) nuomonės dėl sąlygotosios ar nesąlygotosios pagalbos kokybės.

d) Dalyvė gali prašyti papildomos informacijos apie bet kokios formos pagalbos sąlygojimą. Jei neaišku, ar tam tikras finansavimo būdas patenka į XI priede pateiktą sąlygotosios pagalbos apibrėžties sritį, pagalbą teikianti šalis pateikia įrodymų visiems teiginiams dėl to, kad pagal XI priede pateiktą apibrėžtį pagalba iš tikrųjų yra nesąlygotoji, įrodyti.

34. SĄLYGOTOSIOS PAGALBOS FORMOS

Sąlygotosios pagalbos formos:

a) oficialios paramos plėtrai (ODA) paskolos, apibrėžiamos „Pagrindiniuose DAC susieto finansavimo ir sąlygotosios bei iš dalies nesąlygotosios oficialios paramos plėtrai principuose (1987 m.)“;

b) ODA subsidijos, apibrėžiamos „Pagrindiniuose DAC susieto finansavimo ir sąlygotosios bei iš dalies nesąlygotosios oficialios paramos plėtrai principuose (1987 m.)“, ir

c) kiti oficialūs srautai (OOF), į kuriuos įtraukiamos subsidijos ir paskolos, bet neįtraukiami susitarimą atitinkantys oficialiai remiami eksporto kreditai, arba

d) bet koks susiejimas, pvz., teisiškai ar faktiškai mišrus finansavimas, kontroliuojamas pagalbą teikiančiosios šalies, skolintojo ar paskolos gavėjo, kurį sudaro dvi ar daugiau prieš tai nurodyto ir (arba) toliau nurodyto finansavimo dalių: 1) eksporto kredito, oficialiai remiamo tiesioginiu kreditavimu (finansavimu), refinansavimu, palūkanų normų subsidijomis, garantijomis ar draudimu, kuriam taikomas susitarimas, ir 2) kitų lėšų rinkos ar panašiomis į rinkos sąlygomis, arba pirkėjo pradinės įmokos.

35. SUSIETAS FINANSAVIMAS

a) Susietas finansavimas gali būti įvairių formų, įskaitant mišrius kreditus, mišrų finansavimą, jungtinį finansavimą, lygiagretų finansavimą arba vienkartinius bendrus sandorius. Pagrindinė tokio finansavimo savybė yra tai, kad visoms jo rūšims būdinga: — lengvatinė dalis, teisiškai ar faktiškai susieta su nelengvatine dalimi; — viena finansavimo paketo dalis arba visas finansavimo paketas, kuris iš esmės yra sąlygotoji pagalba, ir — lengvatinės lėšos, kurias galima gauti tik tada, jei pagalbą gaunanti šalis priima susietą nelengvatinę dalį.

b) Faktinį susiejimą ar ryšį lemia šie veiksniai: — neoficialūs pagalbą gaunančiosios ir pagalbą teikiančiosios šalių valdžios institucijų susitarimai; — pagalbą teikiančiosios šalies ketinimas panaudoti ODA, kad būtų lengviau patvirtinti finansavimo paketą; — veiksmingas viso finansavimo paketo susiejimas su pirkimais pagalbą teikiančioje šalyje; — sąlygotasis ODA statusas ir konkursų skelbimo ar sutarčių sudarymo kiekvienam finansavimo sandoriui priemonės arba — bet kuris kitas DAC arba dalyvių įvardytas būdas, kuriame yra dviejų ar daugiau finansavimo dalių de facto ryšys.

c) Toliau nurodyti būdai netrukdo nustatyti faktinio susiejimo ar ryšio: — sutarties suskaidymas, atskirai pranešant apie vienos sutarties sudedamąsias dalis; — keliais etapais finansuojamų sutarčių suskaidymas; — nepranešimas apie tarpusavyje susijusias sutarties dalis ir (arba) — nepranešimas dėl to, kad finansavimo paketo dalis yra nesąlygotoji.

36. ŠALIES TINKAMUMAS GAUTI SĄLYGOTĄJĄ PAGALBĄ

a) Sąlygotoji pagalba neskiriama šalims, kurių BNP vienam gyventojui Pasaulio banko duomenimis yra didesnės už mažesnes ir vidutines pajamas gaunančioms šalims nustatytą viršutinę ribą. Pasaulio bankas kasmet perskaičiuoją šį ribinį dydį ( 16 ). Šalies klasifikacija keičiama tik tada, jei Pasaulio banko nustatyta jos kategorija nekinta dvejus metus iš eilės.

b) Klasifikuojant šalis, taikomi tokie veiklos kriterijai ir tvarka: 1) Susitarimo tikslais klasifikacija nustatoma pagal BNP vienam gyventojui, kurias apskaičiuoja Pasaulio bankas, kad galėtų suskirstyti besiskolinančias šalis. Šią klasifikaciją skelbia sekretoriatas. 2) Kai Pasaulio bankas neturi pakankamai informacijos, kad paskelbtų duomenis apie BNP vienam gyventojui, jo prašoma apskaičiuoti, ar aptariamosios šalies BNP vienam gyventojui viršija ar yra mažesnės už dabartinę ribą. Ta šalis klasifikuojama pagal apskaičiuotą rezultatą, nebent dalyvės susitaria veikti kitaip. 3) Jei pagal 36 straipsnio a dalį šalies tinkamumas gauti sąlygotąją pagalbą pasikeičia, kategorijos pakeitimas įsigalioja praėjus dviem savaitėms nuo to laiko, kai visoms dalyvėms išsiunčiamos išvados, padarytos pagal prieš tai nurodytus Pasaulio banko duomenis. Iki kategorijos pakeitimo įsigaliojimo dienos negalima pranešti apie sąlygotosios pagalbos finansavimą naujai reikalavimus atitinkančiai šaliai; po tos dienos negalima pranešti apie sąlygotosios pagalbos finansavimą naujai remiamai šaliai, išskyrus tai, kad galima pranešti apie atskirus sandorius, kuriems taikoma anksčiau paskirta kredito linija iki jos galiojimo pabaigos (ne ilgiau kaip vieneri metai nuo įsigaliojimo dienos). 4) Tais atvejais, kai Pasaulio bankas patikslina skaičius, susitarime į tokį patikslinimą neatsižvelgiama. Vis dėlto šalies kategoriją galima pakeisti bendrosios linijos būdu atitinkama 58–63 straipsniuose nustatyta tvarka, o dalyvės priima pakeitimą dėl padarytų skaičių klaidų ir praleidimų, po to pripažįstamų tais pačiais kalendoriniais metais, kuriais sekretoriatas pirmą kartą išplatino skaičius.

37. PROJEKTO TINKAMUMAS GAUTI SĄLYGOTĄJĄ PAGALBĄ

a) Sąlygotoji pagalba neteikiama valstybiniams ar privatiems projektams, kurie paprastai turėtų būti ekonomiškai perspektyvūs, jei būtų finansuojami rinkos ar susitarimo sąlygomis.

b) Pagrindiniai tinkamumo gauti tokią pagalbą patikrinimo būdai: — ar projektas finansiškai neperspektyvus – ar projektas negali, esant atitinkamoms pagal rinkos principus nustatytoms kainoms, sukurti pinigų srauto, kurio pakaktų projekto veiklos sąnaudoms padengti ir palūkanoms už panaudotą kapitalą mokėti. Tai – pirmas pagrindinis patikrinimo būdas, arba — ar galima pagrįstai daryti išvadą, paremtą bendravimu su kitomis dalyvėmis, kad projekto negalima finansuoti rinkos ar susitarimo sąlygomis. Tai – antras pagrindinis patikrinimo būdas. Kalbant apie projektus, kurie viršija 50 mln. SST, reikia konkrečiai vertinti, ar galima finansuoti projektą rinkos ar susitarimo sąlygomis, atsižvelgiant į tokios pagalbos tinkamumą.

c) b punkte nurodytų pagrindinių patikrinimo būdų tikslas – apibrėžti projekto vertinimą, kad būtų nustatyta, ar jį reikia finansuoti taikant tokią pagalbą, ar eksporto kreditavimu rinkos ar susitarimo sąlygomis. Tikimasi, kad vykstant 54–56 straipsniuose nurodytoms konsultacijoms ilgainiui bus sudaryta specialistų grupė, kuri daug tiksliau apibrėš ex ante gaires eksporto kreditavimo ir pagalbos įstaigoms dėl ribos tarp dviejų projektų kategorijų.

38. MINIMALI LENGVATŲ DALIS

Dalyvės neteikia sąlygotosios pagalbos, kurios lengvatų dalis yra mažesnė nei 35 arba 50 proc., jei pagalbą gaunančioji šalis yra mažiausiai išsivysčiusi šalis (MIŠ), išskyrus toliau išvardytus atvejus, kai taip pat netaikomos 50 straipsnio a dalyje išdėstytos pranešimo procedūros:

a) techninė pagalba: sąlygotoji pagalba, jei oficialios paramos plėtrai dalį sudaro tik techninis bendradarbiavimas, kuris yra mažesnis kaip trys procentai visos sandorio vertės arba vienas milijonas specialiųjų skolinimosi teisių (SST), atsižvelgiant į mažesnę sumą, ir

b) maži projektai: mažesni nei 1 mln. SST kapitalo projektai, kurie finansuojami tik pagalbos plėtrai subsidijomis.

39. ŠALIES AR PROJEKTO TINKAMUMO GAUTI SĄLYGOTĄJĄ PAGALBĄ NUOSTATŲ NETAIKYMAS

a) 36 ir 37 straipsnių nuostatos netaikomos sąlygotajai pagalbai, jei lengvatų dalis yra 80 ar daugiau proc., išskyrus tokią sąlygotąją pagalbą, kuri yra 35 straipsnyje apibrėžto susieto finansavimo paketo dalis.

b) 37 straipsnio nuostatos netaikomos sąlygotajai pagalbai, kurios vertė mažesnė nei 2 mln. SST, išskyrus tokią sąlygotąją pagalbą, kuri yra 35 straipsnyje apibrėžto susieto finansavimo paketo dalis.

c) 36 ir 37 straipsnių nuostatos netaikomos sąlygotajai pagalbai Jungtinių Tautų apibrėžtoms MIŠ.

d) Dalyvės pritaria paspartintoms sąlygotosios pagalbos skyrimo procedūroms tokiomis ypatingomis aplinkybėmis: — įvykus branduolinei arba didelei pramonės objekto avarijai, kuria sukeliama didelė tarša kitose šalyse, kai nukentėjusi dalyvė pageidauja suteikti sąlygotąją pagalbą, kad būtų pašalinti arba sumažinti tokios avarijos padariniai, arba — iškilus dideliam pavojui, kad tokia avarija gali įvykti, kai bet kuri dalyvė, kuriai gali būti padarytas poveikis, pageidauja suteikti sąlygotąją pagalbą, kad tokios avarijos būtų išvengta.

e) Nepaisant 36 ir 37 straipsnių nuostatų, dalyvė gali išimties tvarka teikti paramą vienu iš toliau nurodytų būdų: — bendrosios linijos tvarka, nustatyta XI priede ir apibrėžta 58–63 straipsniuose, arba — pagalbos pagrindimu, kurį remia pakankamai didelė dalyvių dalis, kaip apibrėžta 51 ir 52 straipsniuose, arba — raštu EBPO generaliniam sekretoriui 53 straipsnyje nustatyta tvarka, kuris, kaip dalyvės tikisi, nebus įprastas ir dažnas.

40. SĄLYGOTOSIOS PAGALBOS LENGVATŲ DALIES SKAIČIAVIMAS

Sąlygotosios pagalbos lengvatų dalis skaičiuojama taikant tą patį metodą, kurį taiko DAC subsidijos daliai nustatyti, išskyrus tai, kad:

a) diskonto norma, taikoma skaičiuojant paskolos lengvatų dalį tam tikra valiuta, t. y. diferencijuota diskonto norma (DDR), keičiama kartą per metus sausio 15 d. ir skaičiuojama taip: — CIRR vidurkis + marža — Marža (M) pagal grąžinimo laikotarpį (R) skaičiuojama taip: —



R M Mažiau kaip 15 metų 0,75 Nuo 15 iki 20 metų, bet neįskaitant 20 metų 1,00 1,00 Nuo 20 metų ir vėliau, bet neįskaitant 30 metų 1,15 1,15 Nuo 30 metų 1,25; 1,25 — visoms valiutoms CIRR vidurkis skaičiuojamas pagal mėnesio CIRR vidurkį, galiojantį šešis mėnesius nuo praėjusių metų rugpjūčio 15 d. iki einamųjų metų vasario 14 d. Apskaičiuota norma, įskaitant maržą, suapvalinama iki artimiausių 10 bazinių punktų. Jei konkrečiai valiutai yra daugiau kaip viena CIRR, skaičiuojant taikoma ilgiausio grąžinimo laikotarpio CIRR, kaip apibrėžta 20 straipsnio a dalyje.

b) Pagrindinė lengvatų dalies skaičiavimo data yra XI priede apibrėžta kredito pradžia.

c) Norint apskaičiuoti bendrą susieto finansavimo paketo lengvatų dalį, toliau nurodytų kreditų, lėšų ir mokėjimų lengvatų dalys laikomos lygiomis nuliui: — susitarimą atitinkančio eksporto kreditavimas; — kitos lėšos rinkos ar panašia kaina; — kitos oficialios lėšos, kurių lengvatų dalis yra mažesnė už minimumą, leistiną pagal 38 straipsnį, išskyrus suderinimo atvejus, ir — pirkėjo pradinė įmoka. Mokėjimai kredito pradžioje arba iki jos, kurie nėra laikomi pradine įmoka, įtraukiami į lengvatų dalies skaičiavimą.

d) Diskonto norma suderinant: suderinant pagalbą, vienodas suderinimas – tai suderinimas su vienoda lengvatų dalimi, kuri perskaičiuojama taikant suderinimo metu galiojančią diskonto normą.

e) Vietinės sąnaudos ir trečiųjų šalių pirkimai įtraukiami į lengvatų dalies skaičiavimą tik tada, jei juos finansuoja pagalbą teikiančioji šalis.

f) Bendra paketo lengvatų dalis nustatoma dauginant nominaliąją kiekvienos paketo dalies vertę iš kiekvienos dalies atitinkamos lengvatų dalies, sudedant rezultatus ir visą skaičių dalinant iš bendros nominaliosios sudedamųjų dalių vertės.

g) Konkrečiai paramos paskolai taikoma diskonto norma – pranešimo metu galiojanti norma. Tačiau skubaus pranešimo atvejais diskonto norma – tos paramos paskolos terminų ir sąlygų nustatymo metu galiojanti norma. Diskonto normos pakeitimas per paskolos laikotarpį nekeičia jos lengvatų dalies.

h) Jei iki sutarties sudarymo pasikeičia valiuta, pranešimas patikslinamas ir pakeičiamas. Skaičiuojant lengvatų dalį taikoma diskonto norma – patikslinimo metu taikoma norma. Patikslinti nereikia, jei alternatyvi valiuta ir visa lengvatų daliai apskaičiuoti reikalinga informacija yra nurodytos pradiniame pranešime.

i) Nepaisant g dalies, diskonto norma, taikoma skaičiuojant atskirų sandorių, pradėtų pagal pagalbos kredito liniją, lengvatų dalį – pradiniame kredito linijos pranešime nurodyta norma.

41. SĄLYGOTOSIOS PAGALBOS GALIOJIMO TERMINAS

a) Dalyvės nenustato sąlygotosios pagalbos terminų ir sąlygų daugiau kaip dvejiems metams, jei pagalba susijusi su atskirų sandorių finansavimu arba pagalbos protokolu, pagalbos kredito linija ar panašiu susitarimu. Pagalbos protokolo, pagalbos kredito linijos ar panašaus susitarimo atveju galiojimo laikotarpis prasideda jų pasirašymo, apie kurį reikia pranešti pagal 50 straipsnį, dieną. Apie kredito linijos pratęsimą pranešama taip, kaip apie naują sandorį, pateikiant paaiškinamąją pastabą, kad tai pratęsimas ir kad jis atnaujinamas pranešimo apie pratęsimą metu galiojančiomis sąlygomis. Atskirų sandorių, įskaitant tuos, apie kuriuos pranešama pagal pagalbos protokolą, pagalbos kredito liniją ar panašų susitarimą, galiojimo laikotarpis prasideda pranešimo apie įsipareigojimą dieną atitinkamai pagal 49 arba 50 straipsnį.

b) Jei šalis neturi teisės gauti Pasaulio banko septyniolikos metų paskolų pirmą kartą, paskelbtų esamų ir naujų sąlygotosios pagalbos protokolų ir kredito linijų galiojimas apribojamas iki vienerių metų nuo galimo klasifikacijos pakeitimo 36 straipsnio b dalyje nustatyta tvarka dienos.

c) Tokius protokolus ir kredito linijas galima pratęsti tik tokiomis sąlygomis, kurios atitinka susitarimo 36 ir 37 straipsnių nuostatas: — pakeitus šalių klasifikaciją ir — pakeitus susitarimo nuostatas. Šiomis aplinkybėmis galima toliau taikyti galiojančius terminus ir sąlygas, nepaisant 40 straipsnyje apibrėžto diskonto normos pakeitimo.

42. SUDERINIMAS

Atsižvelgdama į tarptautinius dalyvės įsipareigojimus ir susitarimo tikslą, 45 straipsnyje nustatyta tvarka dalyvė gali suderinti terminus ir finansines sąlygas, pasiūlytus dalyvės ar šalies, kuri nėra dalyvė.

IV SKYRIUS.

VEIKIMO BŪDAS

1 SKIRSNIS.

Bendrosios eksporto kreditų ir su prekyba susijusios pagalbos nuostatos

43. PRANEŠIMAI

Pranešimai, kuriuos prašoma pateikti susitarimo nustatyta tvarka, rengiami atitinkamai pagal V priedą, juose pateikiama priede nurodyta informacija, o jų nuorašai siunčiami sekretoriatui.

44. INFORMACIJA APIE OFICIALIĄ PARAMĄ

a) Kai tik dalyvė skiria oficialią paramą, apie kurią ji pranešė 47–50 straipsniuose nustatyta tvarka, ji atitinkamai informuoja visas kitas dalyves, nurodydama pranešimo identifikacijos numerį atitinkamame kreditoriaus pranešimų sistemos (CRS) 1C blanke.

b) Keisdamasi informacija 55–57 straipsniuose nustatyta tvarka, dalyvė praneša kitoms dalyvėms apie kreditavimo terminus ir sąlygas, kuriuos ji ketina taikyti konkretaus sandorio paramai, ir gali reikalauti panašios informacijos iš kitų dalyvių.

45. SUDERINIMO TVARKA

a) Prieš suderindama pagal 18 ir 42 straipsnius terminus ir finansines sąlygas, tariamai pasiūlytus dalyvės arba šalies, kuri nėra dalyvė, dalyvė visais būdais pagrįstai stengiasi patikrinti, prireikus remdamasi privačiomis 57 straipsnyje nurodytomis konsultacijomis, ar šie terminai ir sąlygos yra oficialiai remiami ir atitinka šiuos reikalavimus: 1) dalyvė praneša visoms kitoms dalyvėms apie terminus ir sąlygas, kuriuos ji ketina remti, ta pačia pranešimų pateikimo tvarka, kuri taikoma suderintiems terminams ir sąlygoms. Jei vyksta šalies, kuri nėra dalyvė, suderinimas, suderinančioji dalyvė taiko tokią pačią pranešimo tvarką, kuri būtų buvusi reikalinga, jei dalyvė būtų pasiūliusi suderintus terminus; 2) nepaisant 1 punkto, jei pagal taikytiną pranešimo tvarką suderinančioji dalyvė turėtų sustabdyti savo įsipareigojimą pasibaigus galutiniam konkurso terminui, suderinančioji dalyvė praneša apie savo ketinimą kuo greičiau suderinti; 3) jei inicijuojanti dalyvė apriboja arba atsiima savo ketinimą remti paskelbtus terminus ir sąlygas, ji atitinkamai nedelsdama apie tai praneša visoms kitoms dalyvėms.

b) Dalyvė, ketinanti pasiūlyti vienodus terminus ir finansines sąlygas šalims, kurioms apie tai buvo pranešta pagal 47 ir 48 straipsnius, gali tai padaryti, kai tik baigiasi numatytas laukimo terminas. Ši dalyvė kuo greičiau praneša apie savo ketinimą.

46. SPECIALIOS KONSULTACIJOS

a) Dalyvė, pagrįstai mananti, kad kitos dalyvės (inicijuojančios dalyvės) pasiūlyti terminai ir finansinės sąlygos yra palankesni nei numatyta susitarime, apie tai praneša sekretoriatui, kuris nedelsdamas paskelbia tokią informaciją.

b) Inicijuojanti dalyvė per dvi darbo dienas po to, kai sekretoriatas paskelbia informaciją, išaiškina jos pasiūlytus terminus ir finansines sąlygas.

c) Po inicijuojančios dalyvės išaiškinimo bet kuri dalyvė gali reikalauti, kad sekretoriatas per penkias darbo dienas surengtų specialų konsultacinį dalyvių susitikimą šiam klausimui aptarti.

d) Kol nėra specialaus konsultacinio dalyvių susitikimo rezultatų, oficialios paramos terminai ir finansinės sąlygos netaikomi.

2 SKIRSNIS.

Pranešimų apie eksporto kreditus tvarka

47. IŠANKSTINIS PRANEŠIMAS SU APTARIMU

a) Dalyvė praneša visoms kitoms dalyvėms ne vėliau kaip prieš dešimt kalendorinių dienų iki įsipareigojimo sudarymo pagal susitarimo V priedą, ar: — taikytina šalies rizikos klasifikacija ir pirkėjo rizikos kategorija, naudota MPR apskaičiuoti, yra trečiosios šalies garanto, kuris yra įsikūręs ne skolininko šalyje [t. y. nustatyta pagal 24 straipsnio e dalies pirmąją įtrauką], arba — taikytina MPR sumažinta panaudojus 30 straipsnyje išvardytas šalies rizikos mažinimo priemones.

b) Jei kuri nors kita dalyvė pareikalauja aptarimo šiuo laikotarpiu, inicijuojanti dalyvė laukia dar dešimt kalendorinių dienų.

c) Pasibaigus aptarimui, dalyvė praneša visoms kitoms dalyvėms apie galutinį sprendimą, kad palengvintų ekspertų grupės peržiūrą pagal 69 straipsnį. Dalyvės išsaugo ekspertų pastabas dėl priemokų normų, apie kurias buvo pranešta pagal pirmiau nustatytą a dalį.

48. IŠANKSTINIS PRANEŠIMAS

a) Dalyvė pagal susitarimo V priedą praneša visoms kitoms dalyvėms mažiausiai prieš dešimt kalendorinių dienų iki įsipareigojimo sudarymo, ar ji ketina: 1) remti ilgesnį kaip penkerių metų grąžinimo laikotarpį I kategorijos šaliai; 2) teikti paramą pagal 10 straipsnio d dalies 3 punktą; 3) teikti paramą pagal 13 straipsnio a dalį; 4) teikti paramą pagal 14 straipsnio d dalį; 5) remti sandorį su 0 kategorijos šalies skolininku ir (arba) garantu, kurio kredito vertė didesnė nei 10 mln. SST ( 17 ); 6) taikyti priemokos normą pagal 24 straipsnio e dalies antrąją įtrauką, pagal kurią taikytina šalies rizikos klasifikacija ir pirkėjo rizikos kategorija, naudotos MPR apskaičiuoti, buvo nustatytos klasifikuotai daugiašalei ar regioninei institucijai dalyvaujant kaip skolininkui arba garantui; 7) taikyti priemokos normą pagal 27 straipsnio e dalį, pagal kurią parinkta pirkėjo rizikos kategorija, naudota sandorio MPR apskaičiuoti: — su nevalstybiniu skolininku ir (arba) garantu yra mažesnė nei CC1 (t. y. CC0 arba SOV+); — su nevalstybiniu skolininku ir (arba) garantu, kurio kredito vertė yra didesnė nei 5 mln. SST, yra geresnė, nei nustatyta akredituotos CRA; 8) taikyti priemokos normą pagal 31 straipsnio a dalį, pagal kurią panaudojus pirkėjo rizikos kredito papildymus pritaikytas didesnis nei 0 CEF.

Jei inicijuojanti dalyvė apriboja ar atsiima ketinimą remti tokį sandorį, ji nedelsdama apie tai praneša visoms kitoms dalyvėms. Jei inicijuojanti dalyvė apriboja ar atsiima ketinimą remti tokį sandorį, ji nedelsdama apie tai praneša visoms kitoms dalyvėms.

3 SKIRSNIS.

Pranešimų apie pagalbą, susijusią su prekyba, tvarka

49. IŠANKSTINIS PRANEŠIMAS

a) Dalyvė iš anksto praneša, jei ji ketina teikti oficialią paramą: — su prekyba susijusiai nesąlygotajai pagalbai, kurios vertė yra 2 ar daugiau milijonų SST, o lengvatų dalis – mažesnė nei 80 proc.; — su prekyba susijusiai nesąlygotajai pagalbai, kurios vertė yra mažiau kaip 2 mln. SST, o subsidijos dalis (apibrėžta DAC) – mažesnė nei 50 proc.; — su prekyba susijusiai sąlygotajai pagalbai, kurios vertė yra 2 ar daugiau milijonų SST, o lengvatų dalis – mažesnė nei 80 proc., arba — su prekyba susijusiai sąlygotajai pagalbai, kurios vertė yra mažiau kaip 2 mln. SST, o lengvatų dalis – mažesnė nei 50 proc., išskyrus 38 straipsnio a ir b dalyse nurodytus atvejus; — sąlygotajai pagalbai pagal 39 straipsnio d dalį.

b) Išankstinis pranešimas pateikiamas vėliausiai trisdešimt dienų iki pasiūlymo pasirašymo arba įsipareigojimo dienos, priklausomai nuo to, kuri diena yra ankstesnė.

c) Jei inicijuojanti dalyvė apriboja arba atsiima savo ketinimą remti paskelbtus terminus ir sąlygas,

d) Šio straipsnio nuostata taikoma sąlygotajai pagalbai, kuri yra 35 straipsnyje apibūdinto susieto finansavimo paketo dalis.

50. SKUBUS PRANEŠIMAS

a) Dalyvė nedelsdama, t. y. per dvi darbo dienas nuo įsipareigojimo, praneša visoms kitoms dalyvėms, jei ji teikia oficialią paramą su prekyba susijusiai sąlygotajai pagalbai, kurios vertė yra: — 2 mln. SST, o lengvatų dalis – 80 proc. arba daugiau, arba — mažiau kaip 2 mln. SST, o lengvatų dalis – 50 proc. ar daugiau, išskyrus 38 straipsnio a ir b dalyse nurodytus atvejus.

b) Dalyvė taip pat nedelsdama praneša visoms kitoms dalyvėms, jei pasirašomas pagalbos protokolas, kredito linija ar panašus susitarimas.

c) Dalyvė iš anksto nepraneša, jei ji ketina suderinti terminus ir finansines sąlygas, kuriuos nustačius taikoma skubaus pranešimo tvarka.

4 SKIRSNIS.

Konsultacijų dėl sąlygotosios pagalbos tvarka

51. KONSULTACIJŲ TIKSLAS

a) Dalyvė, kuri siekia išsiaiškinti galimus prekybos motyvus dėl sąlygotosios pagalbos, gali prašyti pateikti visą pagalbos kokybės įvertinimą (išsamiai išdėstytą IX priede).

b) Be to, dalyvė gali prašyti konsultacijų su kitomis dalyvėmis pagal 52 straipsnį. Konsultacijos gali būti 57 straipsnyje apibrėžtų privačių konsultacijų pobūdžio, kad būtų aptarti šie dalykai: — pirma, ar pagalbos pasiūlymas atitinka ankstesnių 36 ir 37 straipsnių reikalavimus, ir — prireikus, ar pagalbos pasiūlymas yra pagrįstas, net jeigu jis neatitinka 36 ir 37 straipsnių reikalavimų.

52. KONSULTACIJŲ APIMTIS IR LAIKAS

a) Konsultacijų metu dalyvė gali prašyti ir tokios informacijos: — išsamaus galimybių studijos (projekto) įvertinimo; — ar yra konkuruojantis pasiūlymas, pagal kurį teikiamas nelengvatinis ar pagalbos finansavimas; — tikimybė, kad projektas uždirbs ar sutaupys lėšų užsienio valiuta; — ar bendradarbiaujama su daugiašalėmis organizacijomis, pvz., Pasaulio banku; — ar rengiamas tarptautinis konkursas (ICB), ypač jei pagalbą teikiančiosios šalies tiekėjo pasiūlymas yra įvertintas blogiausiai; — poveikis aplinkai; — ar įtrauktas privatus sektorius, ir — pranešimų apie lengvatinius ar pagalbos kreditus laikas (pvz., šeši mėnesiai iki pasiūlymo pasirašymo ar įsipareigojimo dienos).

b) Konsultacijos baigiamos ir sekretoriatas visoms dalyvėms praneša abiejų 51 straipsnio klausimų rezultatus likus mažiausiai dešimt darbo dienų iki konkurso pabaigos dienos ar įsipareigojimo dienos, atsižvelgdamas į ankstesnę datą. Jei konsultacijose dalyvaujančios šalys nesutaria, sekretoriatas pakviečia kitas dalyves per penkias darbo dienas išreikšti savo nuomonę. Jis perduoda šias nuomones pranešančiajai dalyvei, kuri persvarsto, ar reikia tęsti projektą, jei paaiškėja, kad pagalbos pasiūlymo neremia didžioji dalyvių dalis.

53. KONSULTACIJŲ REZULTATAI

a) Pagalbą teikianti šalis, kuri nori tęsti projektą, nors trūksta didžiosios dalyvių dalies paramos, kitoms dalyvėms pateikia išankstinį pranešimą apie ketinimą ne vėliau kaip per šešiasdešimt kalendorinių dienų nuo konsultacijų pabaigos, t. y. pirmininko išvados priėmimo. Pagalbą teikianti šalis taip pat parengia raštą EBPO Generaliniam sekretoriui, bendrais bruožais išdėstydama konsultacijų rezultatus ir paaiškindama pagrindinį su prekyba nesusijusį nacionalinį interesą, verčiantį taip elgtis. Dalyvės tikisi, kad tokie atvejai nebus įprasti ir dažni.

b) Pagalbą teikianti šalis nedelsdama praneša dalyvėms, kad ji išsiuntė raštą EBPO Generaliniam sekretoriui, ir prideda jo kopiją prie pranešimo. Pagalbą teikianti šalis ar bet kuri kita dalyvė neprisiima sąlygotosios pagalbos įsipareigojimo dešimt dienų po šio pranešimo išsiuntimo dalyvėms. Projektams, kuriems, kaip paaiškėja konsultacijų metu, yra pateikti konkurenciniai komerciniai pasiūlymai, pirmiau nurodytas dešimties darbo dienų laikotarpis pratęsiamas iki penkiolikos dienų.

c) Sekretoriatas stebi konsultacijų eigą ir rezultatus.

5 SKIRSNIS.

Informacija apie eksporto kreditus ir su prekyba susijusią pagalbą tvarka

55. KONTAKTINIAI CENTRAI

Visi ryšiai tarp paskirtų kontaktinių centrų kiekvienoje šalyje tvarkomi greitojo ryšio priemonėmis, pvz., OLIS sistema, ir yra slapti.

56. PAKLAUSIMAI

a) Dalyvė gali klausti kitos dalyvės apie pastarosios požiūrį į kurią nors trečiąją šalį, trečiosios šalies instituciją ar konkretų verslo tvarkymo būdą.

b) Prašymą dėl oficialios paramos gavusi dalyvė gali pateikti paklausimą kitai dalyvei, suteikiančiai palankiausius terminus ir sąlygas, kurias klausiančioji dalyvė norėtų remti.

c) Jei paklausimas pateikiamas kelioms dalyvėms, jame turi būti adresatų sąrašas.

d) Viena visų paklausimų kopija siunčiama sekretoriatui.

57. ATSAKYMAI

a) Dalyvė, kuriai siunčiamas paklausimas, atsako per septynias kalendorines dienas ir pateikia kuo išsamesnę informaciją. Atsakyme dalyvė turi tinkamiausiu būdu nurodyti, kokį sprendimą ji veikiausiai priims. Prireikus, kuo greičiau pateikiamas išsamus atsakymas. Atsakymo kopijos siunčiamos kitiems to paklausimo adresatams ir sekretoriatui.

b) Jei atsakymas į paklausimą dėl kurios nors priežasties tampa negaliojančiu, nes, pvz.: — pateiktas, pakeistas ar atsiimtas paramos prašymas, arba — svarstomos kitos sąlygos, atsakymas pateikiamas nedelsiant, jo kopijos perduodamos visiems kitiems paklausimo adresatams ir sekretoriatui.

58. PRIVAČIOS KONSULTACIJOS

a) Dalyvės susitaria atsakyti į privačių konsultacijų prašymus per dešimt darbo dienų.

b) Privačių konsultacijų prašymas teikiamas dalyvėms ir šalims, kurios nėra dalyvės. Konsultacijos vyksta kuo greičiau, pasibaigus dešimties darbo dienų laikotarpiui.

c) Dalyvių pirmininkas kartu su sekretoriatu koordinuoja visus būtinus paskesnius veiksmus, pvz., bendrąją liniją. Sekretoriatas nedelsdamas išsiunčia konsultacijų rezultatus.

59. BENDRŲJŲ LINIJŲ TVARKA IR FORMA

a) Bendrosios linijos pasiūlymai skiriami tik sekretoriatui. Pasiūlymas dėl bendrosios linijos siunčiamas visoms dalyvėms, ir, jei jis susijęs su sąlygotąja pagalba, sekretoriatas jį išsiunčia visiems DAC kontaktiniams centrams. Bendrosios linijos registro OLIS skelbimų lentoje inicijuojanti dalyvė neįvardijama. Tačiau sekretoriatas gali žodžiu įvardyti inicijuojančią dalyvę kitai dalyvei ar DAC šiems to pareikalavus. Tokius prašymus registruoja sekretoriatas.

b) Bendrosios linijos pasiūlyme turi būti nurodyta data, jis turi būti tokios formos: — identifikacijos numeris ir žodžiai „Bendroji linija“; — importuojančiosios šalies ir pirkėjo pavadinimas; — projekto pavadinimas ir kuo tikslesnis projekto aprašymas, kad projektas būtų aiškiai atpažįstamas; — inicijuojančios šalies numatomi terminai ir sąlygos; — bendrosios linijos pasiūlymas; — žinomų konkuruojančių siūlytojų pilietybė ir pavardės; — komercinio ir finansinio pasiūlymo pateikimo pabaigos data ir konkurso numeris, jei jis žinomas; — kita aktuali informacija, įskaitant bendrosios linijos pasiūlymo priežastis, galimybę susipažinti su projekto studijomis ir (arba) ypatingas aplinkybes.

c) Pagal 36 straipsnio b dalies 4 punktą pateikiamas bendrosios linijos pasiūlymas skiriamas sekretoriatui, jo kopijos siunčiamos kitoms dalyvėms. Bendrosios linijos pasiūlymą teikianti dalyvė pateikia išsamų paaiškinimą, kodėl ji mano, kad šalies klasifikacija turi skirtis nuo 36 straipsnio b dalyje nustatytos tvarkos.

d) Sekretoriatas viešai paskelbia bendrąsias linijas, dėl kurių buvo susitarta.

60. ATSAKYMAI Į BENDROSIOS LINIJOS PASIŪLYMUS

a) Atsakymai pateikiami per dvidešimt kalendorinių dienų, nors dalyvės skatinamos kuo greičiau atsakyti į bendrosios linijos pasiūlymą.

b) Atsakymas gali būti papildomos informacijos prašymas, priėmimas, atmetimas, pasiūlymas keisti bendrąją liniją ar alternatyvus bendrosios linijos pasiūlymas.

c) Dalyvė, kuri praneša neturinti nuomonės, nes į ją nesikreipė eksportuotojas ar pagalbą gaunančiosios šalies valdžios institucijos dėl pagalbos projektui, priima bendrosios linijos pasiūlymą.

61. BENDRŲJŲ LINIJŲ PRIĖMIMAS

a) Po dvidešimties kalendorinių dienų sekretoriatas praneša visoms dalyvėms apie padėtį, susijusią su bendrosios linijos pasiūlymu. Jei bendrąją liniją priima ne visos dalyvės, bet nei viena jos neatmeta, pasiūlymas lieka atviras dar aštuonias kalendorines dienas.

b) Manoma, kad praėjus šiam papildomam laikotarpiui dalyvė, kuri aiškiai nėra atmetusi bendrosios linijos pasiūlymo, jį priėmė. Tačiau dalyvė, įskaitant inicijuojančią dalyvę, gali padaryti taip, kad ji priimtų bendrąją liniją atsižvelgdama į tai, ar ją aiškiai priima viena ar kelios dalyvės.

c) Jei dalyvė nepriima vienos ar kelių bendrosios linijos dalių, ji netiesiogiai priima visas kitas bendrosios linijos dalis. Manoma, kad dėl tokio dalinio priėmimo kitos dalyvės gali pakeisti savo požiūrį į siūlomą bendrąją liniją. Visos dalyvės gali laisvai siūlyti ar suderinti terminus ir sąlygas, kurioms netaikoma bendroji linija.

d) Nepriimta bendroji linija gali būti patikslinta, taikant 58 ir 59 straipsniuose nustatytą tvarką. Šiomis aplinkybėmis pradinis sprendimas dalyvių neįpareigoja.

62. NESUTARIMAS DĖL BENDRŲJŲ LINIJŲ

Jei inicijuojanti dalyvė ir dalyvė, kuri pasiūlė pakeitimą ar alternatyvų variantą, negali susitarti dėl bendrosios linijos per papildomas aštuonias kalendorines dienas, šį laikotarpį jos gali pratęsti bendru sutarimu. Sekretoriatas praneša visoms dalyvėms apie kiekvieną tokį pratęsimą.

63. BENDROSIOS LINIJOS ĮSIGALIOJIMO DATA

Sekretoriatas praneša visoms dalyvėms apie bendrosios linijos įsigaliojimą arba atmetimą: bendroji linija įsigalioja po trijų kalendorinių dienų nuo šio pranešimo. Sekretoriatas pateikia OLIS sistemoje nuolat atnaujinamus duomenis apie visas bendrąsias linijas, dėl kurių susitarta ar dar neapsispręsta.

64. BENDRŲJŲ LINIJŲ GALIOJIMAS

a) Jei susitariama, bendroji linija galioja dvejus metus nuo jos įsigaliojimo dienos, išskyrus kai sekretoriatui pranešama, kad ji nebeaktuali ir kad tam pritaria visos dalyvės. Bendroji linija lieka galioti dar dvejus metus, jei dalyvė siekia per keturiolika kalendorinių dienų pratęsti pradinę galiojimo pabaigos datą. Dėl tolesnių pratęsimų galima susitarti ta pačia tvarka. Bendroji linija, dėl kurios susitarta pagal 36 straipsnio b dalies 4 punktą, galioja tol, kol gaunami Pasaulio banko kitų metų duomenys.

b) Sekretoriatas stebi bendrųjų linijų būklę ir atitinkamai informuoja dalyves, pateikdamas OLIS „Galiojančių bendrųjų linijų būklės“ sąrašą. Atitinkamai sekretoriatas, inter alia: — prideda naujas bendrąsias linijas, kai dalyvės jas priima; — atnaujina galiojimo pabaigos datą, jei dalyvė prašo pratęsimo; — išbraukia bendrąsias linijas, kurios nustoja galioti; — kiekvieną ketvirtį skelbia bendrųjų linijų, kurių galiojimas baigiasi kitą ketvirtį, sąrašą.

6 SKIRSNIS.

Taikomos pranešimo apie minimalias palūkanų normas (cirr) nuostatos

65. MINIMALIŲ PALŪKANŲ NORMŲ PRANEŠIMAS

a) Pagal 20 straipsnio nuostatas nustatomos valiutų CIRR bent kartą per mėnesį siunčiamos skubiu pranešimu sekretoriatui, kad šis jas išsiųstų visoms dalyvėms.

b) Toks pranešimas pasiekia sekretoriatą ne vėliau kaip po penkių dienų nuo kiekvieno mėnesio, apie kurį pateikiama ši informacija, pabaigos. Sekretoriatas nedelsdamas praneša visoms dalyvėms apie taikytinas normas ir jas viešai skelbia.

66. PALŪKANŲ NORMŲ TAIKYMO ĮSIGALIOJIMO DATA

Visi CIRR pakeitimai įsigalioja penkioliktą dieną nuo kiekvieno mėnesio pabaigos.

67. SKUBŪS PALŪKANŲ NORMŲ PAKEITIMAI

Jei dėl rinkos pokyčių būtina pranešti apie CIRR pakeitimą per mėnesį, pakeista norma įgyvendinama po dešimties dienų nuo tos dienos, kai sekretoriatas gauna pranešimą apie šį pakeitimą.

7 SKIRSNIS.

Peržiūros

68. REGULIARI SUSITARIMO PERŽIŪRA

a) Dalyvės reguliariai peržiūri susitarimo veikimą. Peržiūrėdamos dalyvės nagrinėja, inter alia, pranešimų teikimo tvarką, DDR sistemos įgyvendinimą ir veikimą, sąlygotosios pagalbos taisykles ir veikimo tvarką, suderinimo klausimus, išankstinius įsipareigojimus ir galimybes plėsti susitarimą taikančių dalyvių ratą.

b) Tokia peržiūra grindžiama informacija apie dalyvių patirtį ir jų pasiūlymais gerinti susitarimo veikimą ir veiksmingumą. Dalyvės atsižvelgia į susitarimo tikslus ir vyraujančią ekonominę bei pinigų padėtį. Dalyvės informaciją ir pasiūlymus šiai peržiūrai atlikti turi pateikti sekretoriatui ne vėliau kaip per keturiasdešimt penkias kalendorines dienas iki peržiūros dienos.

69. MINIMALIŲ PALŪKANŲ NORMŲ PERŽIŪRA

a) Dalyvės reguliariai peržiūri CIRR nustatymo sistemą, kad užtikrintų, jog paskelbtos normos atitiktų esamas rinkos sąlygas ir galiojančių normų nustatymo tikslus. Taip pat peržiūrima marža, kuri pridedama taikant šias normas.

b) Dalyvė gali pateikti dalyvių pirmininkui pagrįstą prašymą dėl neeilinės peržiūros tuo atveju, jei ta dalyvė mano, kad vienos ar kelių valiutų CIRR nebeatitinka esamų rinkos sąlygų.

70. MINIMALIŲ PRIEMOKŲ NORMŲ PERŽIŪRA IR SUSIJĘ KLAUSIMAI

Dalyvės reguliariai stebi ir peržiūri visus priemokų taisyklių ir taikymo tvarkos aspektus. Tai apima:

a) šalies rizikos klasifikacijos ir valstybės rizikos vertinimo metodiką, kad būtų galima patikrinti jos pagrįstumą atsižvelgiant į patirtį;

b) MPR lygį, kad būtų užtikrinta, jog jos yra tiksli priemonė kredito rizikai nustatyti, atsižvelgiant į tikrąją oficialius eksporto kreditus teikiančios institucijos patirtį ir privačios rinkos informaciją apie kredito rizikos kainą;

c) MPR diferencijavimą, kurį atliekant atsižvelgiama į skirtingą eksporto kreditavimo produktų kokybę ir į teikiamos paramos procentinę dalį, ir

d) patirtį, susijusią su šalies rizikos mažinimu ir pirkėjo rizikos kredito papildymo taikymu ir šio taikymo konkretaus poveikio MPR tęstinumu ir tinkamumu.









I PRIEDAS

SEKTORIŲ SUSITARIMAS DĖL EKSPORTO KREDITŲ LAIVAMS

I SKYRIUS

Sektorių susitarimo taikymo sritis

1. DALYVĖS

Sektorių susitarimo dalyvės yra Australija, Europos Sąjunga, Japonija, Korėja, Naujoji Zelandija ir Norvegija.

2. TAIKYMO SRITIS

Šiame susitarimą papildančiame sektorių susitarime pateikiamos konkrečios gairės dėl oficialiai remiamų eksporto kreditų, susijusių su eksporto sutartimis dėl:

a) Naujų 100 ir daugiau registrinių tonų talpos jūrlaivių, skirtų asmenims ir kroviniams gabenti arba specialioms paslaugoms teikti (pvz., žvejybos laivai, žuvų perdirbimo laivai, ledlaužiai ir gilintuvai, kurie dėl jų varomosios jėgos ir vairavimo savybių visada tinka laivybai atviroje jūroje), taip pat 365 ir daugiau kW vilkikų ir nebaigtų, bet galinčių laikytis ir judėti ant vandens, laivų korpusų. Sektorių susitarimas netaikomas karo laivams. Sektorių susitarimas netaikomas plaukiojantiesiems dokams ir atviroje jūroje esantiems judantiems įrenginiams, tačiau kilus sunkumams dėl eksporto kredito tokiems įrenginiams, sektorių susitarimo dalyvės (toliau – dalyvės), įvertinusios pagrįstus bet kurios dalyvės prašymus, gali pritarti pagalbos tokiems įrenginiams teikimui.

b) Bet kokio laivo techninio pertvarkymo. Laivo techninis pertvarkymas – daugiau nei 1 000 tūrio registrinių tonų talpos jūrlaivių pertvarkymas, jei atliekami esminiai krovinio schemos, korpuso ar varymo sistemos pakeitimai.

1) Nors vadinamojo laivo su oro pagalve tipo laivams sektorių susitarimas netaikomas, dalyvės turi teisę suteikti šiems laivams eksporto kreditus tokiomis pat sąlygomis, kokios numatytos sektorių susitarime. Jos įsipareigoja nuosaikiai naudotis šia galimybe ir nesudaryti vadinamiesiems laivams su oro pagalve tokių kredito sąlygų, jei nustatoma, kad sektorių susitarimo nustatytomis sąlygomis nesukuriamos sąlygos konkurencijai. 2) Sektorių susitarime sąvoka „laivas su oro pagalve“ apibrėžiama taip: 100 ir daugiau tonų laivas amfibija, galintis laikytis ore vien tik dėl oro, pučiamo palei elastinę briauną, einančią visu jo perimetru ir po juo, ir sudarančio virš žemės ar vandens paviršiaus oro pagalvę, be to, turinčio propelerį arba reaktyvinį variklį, kurie leidžia transporto priemonę valdyti ir judėti ja į priekį. 3) Manoma, kad yra susitarta, jog eksporto kreditai turėtų būti teikiami tokiomis pat sąlygomis kaip ir šiame sektorių susitarime išdėstytos sąlygos tik laivams su oro pagalve, kurie naudojami jūroje, bet ne sausumoje, išskyrus atstumus, kuriuos reikia įveikti terminalų įrenginiams pasiekti, ir kurie nėra didesni kaip 1 km nuo vandens. c)

II SKYRIUS.

Eksporto kreditavimo ir sąlygotosios pagalbos nuostatos

3. DIDŽIAUSIAS GRĄŽINIMO LAIKOTARPIS

Didžiausias grąžinimo laikotarpis, neatsižvelgiant į šalies klasifikaciją, yra 12 metų nuo pristatymo.

4. GRYNŲJŲ PINIGŲ MOKĖJIMAI

Dalyvės reikalauja mažiausiai 20 proc. visos sutarties sumos mokėjimo grynaisiais pinigais iki pristatymo.

5. PAGRINDINĖS SUMOS GRĄŽINIMAS IR PALŪKANŲ MOKĖJIMAS

a) Pagrindinė eksporto kredito suma grąžinama lygiomis ir pastoviomis dalimis paprastai kas 6 mėnesius ir daugiausia kas 12 mėnesių.

b) Palūkanos mokamos ne rečiau kaip kas 6 mėnesius, pirmąją palūkanų įmoką sumokant ne vėliau kaip po šešių mėnesių nuo kredito pradžios.

c) Nuomos sandorių atvejais pagrindinė eksporto kreditų suma gali būti grąžinama lygiomis dalimis kartu su palūkanomis vietoj pagrindinės sumos grąžinimo lygiomis dalimis, kaip nurodyta a dalyje.

d) Nuo kredito pradžios mokėtinos palūkanos nekapitalizuojamos.

e) Šio sektorių susitarimo dalyvė, kuri ketina laikytis kitų palūkanų mokėjimo sąlygų, nei nustatytosios b dalyje, ne vėliau kaip dešimt kalendorinių dienų iki įsipareigojimo prisiėmimo pagal susitarimo V priedą pateikia išankstinį pranešimą.

6. MINIMALIOS PRIEMOKŲ NORMOS

Susitarimo nuostatos dėl minimalių priemokų normų netaikomos, kol šių nuostatų papildomai neperžiūri šio sektorių susitarimo dalyvės.

7. PROJEKTŲ FINANSAVIMAS

Susitarimo 7 straipsnis ir X priedas netaikomi, kol šių nuostatų papildomai neperžiūri šio sektorių susitarimo dalyvės.

8. PAGALBA

Visos pagalbą teikti norinčios dalyvės turi, įgyvendindamos susitarimo nuostatas, taip pat patvirtinti, kad laivas, kol nepasibaigęs kredito grąžinimo laikotarpis, nebus eksploatuojamas atvirai užregistruotas, ir bus gauta atitinkama garantija, jog laivo galutinis savininkas yra įsikūręs pagalbą gaunančioje šalyje, jis nėra užsienio bendrovės pasyvi pavaldžioji bendrovė ir įsipareigoja neparduoti laivo be šios šalies institucijų leidimo.

III SKYRIUS.

Veikimo būdas

9. PRANEŠIMAS

Siekdamos užtikrinti veiklos skaidrumą, įgyvendindamos susitarimo ir IBRD ir (arba) Berno sąjungos ir (arba) EBPO kreditoriaus pranešimų sistemos nuostatas, visos dalyvės taip pat kasmet pateikia informaciją apie jų pačių oficialios pagalbos teikimo sistemą ir priemones šiam sektorių susitarimui įgyvendinti, įskaitant veikiančias schemas.

10. PERŽIŪRA

a) Sektorių susitarimas peržiūrimas kasmet arba pareikalavus kuriai nors dalyvei, atsižvelgiant į EBPO Laivų statybos darbo grupės išvadas ir susitarimo dalyvėms pateiktą ataskaitą.

b) Siekdamos užtikrinti susitarimo ir šio sektorių susitarimo suderinamumą, atsižvelgdamos į laivų statybos sektoriaus specifiką, šio sektorių susitarimo dalyvės ir susitarimą taikančios dalyvės atitinkamai konsultuojasi ir derina veiksmus.

c) Susitarimo dalyvėms nusprendus pakeisti susitarimą, šį sektorių susitarimą taikančios dalyvės (toliau – dalyvės) svarsto tokį sprendimą ir jo padarinius šiam sektorių susitarimui. Iki svarstymo pabaigos susitarimo pakeitimai šiam sektorių susitarimui netaikomi. Jei dalyvės sutinka pritarti susitarimo pakeitimams, jos apie tai raštu praneša susitarimo dalyvėms. Jei dalyvės negali pritarti susitarimo pakeitimams, susijusiems su laivų statyba, jos praneša susitarimą taikančioms dalyvėms apie savo nepritarimą ir pradeda su jomis konsultacijas šiems klausimams spręsti. Jei abi pusės nesusitaria dėl pakeitimų taikymo laivų statyboje, lemiamas vaidmuo tenka dalyvių nuomonei.









PRIEDAS.

Numatomų darbų įsipareigojimai

Įgyvendindamos susitarimo numatomų darbų nuostatas, šį sektorių susitarimą taikančios dalyvės taip pat susitaria:

a) parengti aiškinamąjį laivų tipų, kurie verslo požiūriu yra neperspektyvūs, sąrašą, atsižvelgiant į susitarime išdėstytus sąlygotosios pagalbos principus;

b) peržiūrėti susitarimo nuostatas dėl minimalių priemokų normų, kad būtų nustatyta, ar galima jas įtraukti į šį sektorių susitarimą;

c) atsižvelgiant į susijusių tarptautinių derybų rezultatus aptarti galimybę įtraukti kitus minimalių palūkanų normų principus, įskaitant specialią CIRR ir kintamąsias palūkanas;

d) peržiūrėti susitarimo nuostatų dėl projektų finansavimo taikymą šiame sektorių susitarime;

e) svarstyti, ar: — pirmosios pagrindinės sumos datą; — svertinės vidutinės trukmės sąvoką galima naudoti pagal šio sektorių susitarimo 5 straipsnio kredito grąžinimo tvarką.









II PRIEDAS

SEKTORIŲ SUSITARIMAS DĖL EKSPORTO KREDITŲ BRANDUOLINĖMS ELEKTRINĖMS

I SKYRIUS.

Sektorių susitarimo taikymo sritis

1. TAIKYMO SRITIS

a) Šiame sektorių susitarime pateikiamos nuostatos, kurios taikomos oficialiai remiamiems eksporto kreditams, susijusiems su sutartimis dėl: 1) visų branduolinių elektrinių ar jų dalies, t. y. visų komponentų, įrenginių, medžiagų ir paslaugų, įskaitant darbuotojų mokymą, kuris tiesiogiai būtinas statant ir priduodant eksploatuoti tokias branduolines elektrines, eksporto; 2) veikiančios branduolinės elektrinės modernizavimo, kai bendra modernizavimo vertė sudaro arba viršija 80 mln. SST ir kai elektrinės veikla gali būti pratęsta bent numatytam kredito grąžinimo laikotarpiui. Jei kuris nors iš šių kriterijų nevykdomas, taikomos susitarimo nuostatos; 3) branduolinio kuro tiekimo ir sodrinimo; 4) panaudoto kuro tvarkymo.

b) Šis sektorių susitarimas netaikomas: 1) elementams, kurie yra už branduolinės elektrinės teritorijos ribų ir už kuriuos paprastai atsakingas pirkėjas, tiksliau sąnaudoms, susijusioms su žemės užstatymu, keliais, statybininkų miesteliu, elektros linijomis, skirstymo stotimi ir vandens tiekimu, taip pat sąnaudoms, atsirandančiomis pirkėjo šalyje dėl oficialios patvirtinimo tvarkos (pvz., statybvietės leidimas, statybos leidimas, kuro pakrovimo leidimas) ( 18 ); 2) pastotėms, transformatoriams ir perdavimo linijoms už branduolinės elektrinės teritorijos ribų; 3) oficialiai paramai, teikiamai užbaigiant branduolinės elektrinės eksploatavimą.

II SKYRIUS.

Eksporto kreditų ir su prekyba susijusios pagalbos nuostatos

2. DIDŽIAUSIAS GRĄŽINIMO LAIKOTARPIS

a) Didžiausias grąžinimo laikotarpis už prekes ir paslaugas pagal 1 straipsnio a dalies 1 ir 2 punkto nuostatas yra 18 metų.

b) Didžiausias grąžinimo laikotarpis pradiniam kuro kroviniui yra ketveri metai nuo pristatymo. Didžiausias grąžinimo laikotarpis už paskesnius pakartotinius branduolinio kuro krovinius yra dveji metai nuo pristatymo.

c) Didžiausias grąžinimo laikotarpis už panaudoto kuro šalinimą yra dveji metai.

d) Didžiausias grąžinimo laikotarpis už sodrinimą ir panaudoto kuro tvarkymą yra penkeri metai.

3. PAGRINDINĖS SUMOS GRĄŽINIMAS IR PALŪKANŲ MOKĖJIMAS

a) Dalyvės taiko 1 ir 2 punktuose aprašytą pagrindinės sumos grąžinimo ir palūkanų mokėjimo tvarką: 1) pagrindinė kredito suma grąžinama lygiomis dalimis; 2) pagrindinė kredito suma grąžinama ir palūkanos mokamos kartu lygiomis dalimis.

b) Pagrindinė eksporto kredito suma grąžinama ir palūkanos mokamos ne rečiau kaip kas šeši mėnesiai, pirmąją pagrindinės sumos ir palūkanų įmoką sumokant ne vėliau kaip po šešių mėnesių nuo kredito pradžios.

c) Išskirtinėmis aplinkybėmis ir deramai pagrįstais atvejais oficiali parama už prekes ir paslaugas, nurodytas šio susitarimo 1 straipsnio a dalies 1 ir 2 punktuose, gali būti skiriama kitomis nei pirmiau a ir b dalyse nurodytomis sąlygomis. Tokios paramos teikimas grindžiamas tuo, kad skolininkas negauna lėšų ir negali laikytis kredito grąžinimo lygiomis dalimis kas šešis mėnesius grafiko, ir atitinka šiuos kriterijus: 1) didžiausias grąžinimo laikotarpis yra 15 metų; 2) viena ar kelios grąžinimo įmokos per šešis mėnesius neviršija 25 proc. pagrindinės kredito sumos; 3) pagrindinė kredito suma grąžinama ne rečiau kaip kas dvylika mėnesių. Pirmoji pagrindinės sumos grąžinimo įmoka sumokama ne vėliau kaip po dvylikos mėnesių nuo kredito pradžios, o praėjus tokiam laikotarpiui grąžinama ne mažiau kaip 2 proc. pagrindinės kredito sumos; 4) palūkanos mokamos ne rečiau kaip kas dvylika mėnesių, pirmąją įmoką sumokant ne vėliau kaip per šešis mėnesius nuo kredito pradžios; 5) didžiausia leistina vidutinė grąžinimo laikotarpio svertinė trukmė neturi būti didesnė nei devyni metai.

d) Nuo kredito pradžios mokėtinos palūkanos nekapitalizuojamos.

4. CIRR NUSTATYM

Pagal šio sektorių susitarimo nuostatas teikiamos oficialios finansinės paramos taikytinos CIRR apskaičiuojamos naudojant toliau nurodytas bazines normas ir maržą:







Grąžinimo laikotarpis (metai) Naujos branduolinės jėgainės (1) Visi kiti sandoriai (2) Bazinė norma (Vyriausybės obligacijos) Marža (bps) Bazinė norma (Vyriausybės obligacijos) Marža (bps) < 11 Susijusi CIRR pagal susitarimo 20 straipsnį 11–12 7 metai 100 7 metai 100 13 8 metai 120 7 metai 120 14 9 metai 120 8 metai 120 15 9 metai 120 8 metai 120 16 10 metų 125 9 metai 120 17 10 metų 130 9 metai 120 18 10 metų 130 10 metų 120 (1) Article 1 a) 1) refers. (2) Articles 1 a) 2) to 4) refers.

5. TINKAMA VALIUTA

Oficialiai finansavimo paramai tinkama valiuta yra ta, kuri yra visiškai konvertuojama ir kurios duomenų galima gauti 4 straipsnyje minėtoms minimalioms palūkanų normoms, taip pat susitarimo 20 straipsnyje minėtoms normoms apskaičiuoti, kai grąžinimo laikotarpis yra trumpesnis nei 11 metų.

6. OFICIALI PARAMA BRANDUOLINIAM KURUI IR SU BRANDUOLINIU KURU SUSIJUSIOMS PASLAUGOMS

Nepažeidžiant 7 straipsnio nuostatų dalyvės nemokamai neskiria branduolinio kuro ar neteikia su juo susijusių paslaugų.

7. PAGALBA

Dalyvės neteikia paramos pagalbai.

III SKYRIUS.

Veikimo būdas

8. IŠANKSTINIS PRANEŠIMAS

a) Dalyvė, kuri ketina teikti paramą pagal šio sektorių susitarimo nuostatas, ne vėliau kaip dešimt kalendorinių dienų iki įsipareigojimo prisiėmimo pagal susitarimo 48 straipsnį pateikia išankstinį pranešimą.

b) Jei pranešančioji dalyvė ketina teikti paramą nustatydama ilgesnį nei 15 metų grąžinimo laikotarpį ir (arba) pagal 3 straipsnio c dalį, ji laukia papildomas dešimt kalendorinių dienų, jei kuri nors kita dalyvė per pirminį dešimties dienų laikotarpį pareikalauja aptarimo.

c) Pasibaigus aptarimui, dalyvė praneša visoms kitoms dalyvėms savo galutinį sprendimą, kad palengvintų ekspertų grupės peržiūrą.

IV SKYRIUS.

Peržiūra

9. NUMATOMI DARBAI

Dalyvės sutinka iki 2009 m. pabaigos išnagrinėti šiuos klausimus:

a) mažiausių kintamųjų palūkanų normų tvarką;

b) didžiausią oficialios paramos vietos išlaidoms sumą.

10. PERŽIŪRA IR STEBĖSENA

Dalyvės sektorių susitarimo nuostatas peržiūri reguliariai ir ne vėliau kaip iki 2013 m. (t. y. ketvirtųjų metų nuo šio sektorių susitarimo įsigaliojimo) pabaigos.









II PRIEDAS.

SEKTORIŲ SUSITARIMAS DĖL EKSPORTO KREDITŲ CIVILINIAMS ORLAIVIAMS

1 DALIS.

BENDROSIOS NUOSTATOS

1. TIKSLAS

a) Šio sektorių susitarimo tikslas – sukurti nuspėjamo, nuoseklaus ir skaidraus oficialiai remiamų eksporto kreditų civilinių orlaivių ir kitų prekių ir paslaugų, nurodytų 4 straipsnio a dalyje, pardavimui ar nuomai naudojimo sistemą. Sektorių susitarimu siekiama sukurti vienodas tokių eksporto kreditų teikimo sąlygas, kad būtų skatinama eksportuojamų prekių ir paslaugų kokybe bei kainomis, o ne palankiausiais oficialiai remiamais terminais ir finansinėmis sąlygomis pagrįsta eksportuotojų konkurencija.

b) Šiame sektorių susitarime nustatyti palankiausi oficialiai remiamų eksporto kreditų teikimo terminai ir sąlygos.

c) Dėl to šiuo sektorių susitarimu siekiama nustatyti proporcingą pusiausvyrą, dėl kurios visose rinkose: 1) išlyginamos dalyvių konkurencinės finansinės sąlygos, 2) neutralizuojama oficiali dalyvių parama kaip kriterijus renkantis iš konkuruojančių prekių ir paslaugų, nurodytų 4 straipsnio a dalyje, ir 3) išvengiama šio sektorių susitarimo dalyvių konkurencijos ir kitų finansavimo šaltinių iškraipymų.

d) Šio sektorių susitarimo dalyvės (toliau – dalyvės) pripažįsta, kad šio sektorių susitarimo nuostatos parengtos vieninteliam šio sektorių susitarimo tikslui pasiekti ir kad šiomis nuostatomis nepažeidžiamos kitos Susitarimo dėl oficialiai remiamų eksporto kreditų (toliau – susitarimas) dalys ir jų pakeitimai.

2. STATUSAS

Šis sektorių susitarimas yra džentelmeniškas jo dalyvių susitarimas ir susitarimo III priedas; jis yra sudėtinė susitarimo dalis ir pakeičia 2007 m. liepos mėn. įsigaliojusį sektorių susitarimą.

3. DALYVĖS

Šiuo metu dalyvės yra šios: Australija, Brazilija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija ir Jungtinės Amerikos Valstijos. Bet kuri šalis, kuri nėra dalyvė, gali tapti dalyve pagal I priedėlyje nustatytą tvarką.

4. TAIKYMO SRITIS

a) Sektorių susitarimas taikomas visai oficialiai valstybės ar valstybės vardu teikiamai paramai, kurios grąžinimo laikotarpis yra dveji ar daugiau metų, eksportuojant: 1) naujus civilinius orlaivius ir juose įrengtus variklius, įskaitant pirkėjo pateiktą įrangą; 2) naudotus, rekonstruotus ir atnaujintus civilinius orlaivius ir juose įrengtus variklius, įskaitant kiekvienu atveju pirkėjo pateiktą įrangą; 3) atsarginius variklius; 4) atsargines civilinių orlaivių ir variklių dalis; 5) civilinių orlaivių ir variklių priežiūros ir aptarnavimo sutartis; 6) krovininių orlaivių techninius pertvarkymus, didelius pakeitimus ir atnaujinimus; 7) variklių dalių komplektus.

b) Oficiali parama gali būti teikiama įvairiais būdais: 1) eksporto kredito garantija arba draudimas (grynasis draudimas); 2) oficiali finansavimo parama: — tiesioginis kreditavimas (finansavimas) ir refinansavimas arba — palūkanų normų subsidijos; 3) bet kuris pirmiau minėtų būdų derinys.

c) Šis sektorių susitarimas netaikomas oficialiai paramai: 1) naujų ar naudotų karinių orlaivių ir susijusių prekių ir paslaugų, išvardytų 4 straipsnio a dalyje, įskaitant naudojamus kariniais tikslais, eksportui; 2) naujiems ar naudotiems skrydžių treniruokliams.

5. ŠALIMS, KURIOS NĖRA DALYVĖS, TEIKIAMA INFORMACIJA

Dalyvė pagal abipusiškumo principą konkurencijos sąlygomis vienodai atsako tiek į šalies, kuri nėra dalyvė, tiek į dalyvės prašymą dėl jos siūlomos oficialios paramos terminų ir finansinių sąlygų.

6. PAGALBOS RĖMIMAS

Dalyvės bendrosios linijos tvarka neremia pagalbos, išskyrus pagalbą humanitariniais tikslais.

7. VEIKSMAI NUOSTOLIAMS IŠVENGTI ARBA JIEMS SUMAŽINTI IKI MAŽIAUSIO LYGIO

Šiuo sektorių susitarimu nedraudžiama dalyvėms susitarti dėl palankesnių terminų ir finansinių sąlygų negu numatytosios šiame sektorių susitarime, jei tokio veiksmo imamasi įsigaliojus eksporto kredito susitarimui ir papildomiems dokumentams ir jei ketinama išvengti nuostolių ar juos sumažinti iki mažiausio lygio tik dėl galimų nemokėjimo atvejų ar mokėjimo reikalavimų. Per 20 darbo dienų nuo dalyvės susitarimo su pirkėju (paskolos gavėju) dalyvė praneša kitai dalyvei ir EBPO sekretoriatui (toliau – sekretoriatas) apie pasikeitusius terminus ir finansines sąlygas. Pranešime pateikiama informacija (įskaitant motyvus) apie naujus terminus ir finansines sąlygas, naudojant IV priedėlyje pateiktą pranešimų teikimo formą.

2 DALIS.

NAUJI ORLAIVIAI

I SKYRIUS.

Aprėptis

8. NAUJI ORLAIVIAI

a) Šiame sektorių susitarime naujas orlaivis: 1) orlaivis, įskaitant pirkėjo pateiktą įrangą, ir tokiame orlaivyje įrengti varikliai, kurie priklauso gamintojui ir kurie anksčiau nepristatyti ir nenaudoti pagal jo paskirtį vežti keleivius ir (arba) krovinį, ir 2) atsarginiai varikliai ir atsarginės dalys, laikomi pradinio orlaivio užsakymo dalimi pagal šio sektorių susitarimo 20 straipsnio a dalies nuostatas.

b) Nepaisant a dalies nuostatų dalyvė gali patvirtinti sąlygas, tinkamas sandoriams dėl naujų orlaivių, jei iš anksto pranešus apie tai dalyvei buvo sudaryti laikini finansavimo susitarimai, nes oficialios paramos teikimas buvo atidėtas; toks atidėjimas negali būti ilgesnis nei 18 mėnesių. Tokiais atvejais grąžinimo laikotarpis ir galutinė grąžinimo data yra tokie patys k